
تعارف

کیا آپ نے کبھی غور کیا ہے کہ وہ کون سی چیز ہے جو ایک درخت کو درخت بناتی ہے؟ یا ایک گھر کو گھر؟ یا ایک انسان کو انسان؟ یا اسی سوال کو ایک اور انداز میں پوچھیں تو: کسی چیز کو درخت یا گھر کہنے سے پہلے اس میں کن خصوصیات کا ہونا ضروری ہے؟ یہ وہ پیچیدہ سوالات ہیں جن پر فلسفی ہزاروں سالوں سے غور و فکر کر رہے ہیں۔ اور جب ہم مسیحی الٰہیات کے مطالعے کا آغاز کرتے ہیں تو ہمیں اسی طرح کے ایک سوال کا سامنا ہوتا ہے۔ آخر کار، ایسی ان گنت کلیسیائیں موجود ہیں جنہیں ہم "مسیحی" تسلیم کرتے ہیں، اور ان میں سے بہت سی کلیسیائیں بہت سی باتوں پر ایک دوسرے سے اختلاف رکھتی ہیں۔ چنانچہ، یہ پوچھنا ضروری  ہے کہ، "وہ کون سے عقائد ہیں جو مسیحی الٰہیات کے لیے بنیادی اور ضروری ہیں؟"
اب، یقیناً، جب ہم یہ سوال پوچھتے ہیں، تو ہمیں یہ واضح کرنے کی ضرورت ہے کہ چاہے ان کی الٰہیاتی سمجھ بوجھ بہت ہی ناقص ہو، تو بھی لوگ  نجات پا سکتے ہیں ۔ مسیح کے ساتھ ہماری وابستگی ہمیں مسیحی بنانے کے لیے کافی ہے۔ اس کے ساتھ ہی، یہ کہنا بھی بجا ہے کہ کسی بھی الٰہیاتی نظام کو "مسیحی" کہلانے کے لائق  بننے کے لیے اس میں کئی ضروری تصورات کا ہونا لازم ہے۔ اور کلیسیا کی ابتدائی صدیوں سے ہی، رسولوں کا عقیدہ  ان بنیادی عقائد کا ایک بہترین خلاصہ فراہم کرتا رہا ہے۔
یہ "رسولوں کا عقیدہ "(The Apostles' Creed) پر ہماری سیریز کا پہلا سبق ہے، جو مسیحیوں کے عقائد کا ایک مشہور اور وسیع پیمانے پر استعمال ہونے والا خلاصہ ہے۔ ہم نے اس سبق کو "ایمان کے ارکان" کا عنوان دیا ہے کیونکہ ہم رسولوں کے عقیدےکو ان ارکان یا عقائد کے خلاصے کے طور پر دیکھیں گے جن کی تصدیق ان تمام لوگوں کے لیے ضروری ہے جو خود کو "مسیحی" کہلاتے ہیں۔ رسولوں کا عقیدہ کلیسیا کی ابتدائی صدیوں میں مختلف شکلوں میں سامنے آیا۔ لیکن تقریباً 700 عیسوی تک اسے لاطینی زبان میں ایک معیاری شکل دے دی گئی۔ اس کا ایک مقبول اردو ترجمہ درج ذیل ہے:
میں ایمان رکھتا ہوں خدا قادرِ مطلق باپ پر،
 جو آسمان اور زمین کا خالق ہے۔ 
اور یسوع مسیح پر جو اس کا اکلوتا بیٹا، ہمارا خداوند ہے،
 جو روح القدس کی قدرت سے رحم میں پڑا، 
اور کنواری مریم سے پیدا ہوا۔
 اس نے پنطُس پیلاطوس کی عدالت میں دکھ اٹھایا،
 مصلوب ہوا، مُوا اور دفن ہوا؛ 
وہ عالمِ ارواح میں اترا۔ 
تیسرے دن مُردوں میں سے جی اٹھا۔
 وہ آسمان پر چڑھ گیا،
 اور خدا قادرِ مطلق باپ کی دہنی طرف بیٹھا ہے۔
 جہاں سے وہ زندوں اور مُردوں کی عدالت کرنے کو پھر آئے گا۔
 میں ایمان رکھتا ہوں روح القدس پر،
 پاک عالمگیر کلیسیا پر،
 مقدسوں کی رفاقت پر،
 گناہوں کی معافی پر، 
جسم کے جی اٹھنے پر، 
اور ہمیشہ کی زندگی پر۔ آمین۔
ایمان کے ارکان کے طور پر رسولوں کے عقیدے پر ہماری گفتگوتین حصوں میں تقسیم ہوگی۔ اول، ہم اس عقیدے کی تاریخ پر بات کریں گے۔ دوم، ہم اس کے بیانات کا ایک جائزہ پیش کریں گے۔ اور سوم، ہم آج کے دور کے لیے ان  عقائد کی اہمیت پر توجہ مرکوز کریں گے۔ آئیے رسولوں کےعقیدےکے پسِ منظر میں موجود تاریخ سے آغاز کرتے ہیں۔

تاریخ

  ہم رسولوں کا عقیدہ کی تاریخ کا جائزہ لیتے  ہوئے دو معاملات پر توجہ دیں گے۔ ایک طرف، ہم اس عقیدے کے ارتقاء کو دیکھیں گے، جس میں اس کے مصنف اورتدوین کی تاریخ جیسی چیزوں پر غور کیا جائے گا۔ اور دوسری طرف، ہم اس عقیدے کے مقصد کو دیکھیں گے، یعنی وہ وجہ جس کی بنا پر کلیسیا نے اسے بنانا اور استعمال کرنا اہم سمجھا۔ ہم پہلے رسولوں کےعقیدےکے تاریخی ارتقاء کا جائزہ لیں  گے۔


ارتقاء
ایک زمانے میں یہ مانا اور سکھایا جاتا تھا کہ رسولوں کا عقیدہ پہلی صدی میں خود بارہ رسولوں نے لکھا تھا۔ یہاں تک کہ یہ بھی کہا جاتا تھا کہ ہر رسول نے اس عقیدے کے بارہ الگ الگ الٰہیاتی بیانات میں سے ایک ایک بیان میں اپنا حصہ ڈالا۔ تاہم، اس بات کا عملی طور پر کوئی ثبوت موجود نہیں ہے کہ ایسا ہوا تھا، یا یہ کہ کوئی بھی رسول براہِ راست اس عقیدے کو لکھنے میں شامل تھا۔ لیکن اگر رسولوں نے یہ عقیدہ نہیں لکھا، تو پھر یہ کس نے لکھا؟
یہ سوال کہ رسولوں کا عقیدہ کس نے لکھا، اس کا جواب اب بھی ہمارے پاس نہیں ہے کیونکہ   اس پر کسی مصنف کے دستخط موجود نہیں ہیں۔ تاہم، تقریباً یقین کے ساتھ کہا جا سکتا ہے کہ یہ وہ سوالات ہیں جو مسیح کے بعد شاید 40 یا 50 سال پہلے سے بپتسمہ لینے والے امیدواروں سے پوچھے جاتے تھے۔ چنانچہ، ایک شخص سے پوچھا جاتا تھا، کیا آپ خدا باپ پر، آسمان اور زمین کے خالق پر ایمان رکھتے ہیں؟ اور ہمیں یہ اس لیے معلوم ہے کیونکہ بہت سے لوگ اپنے بپتسمہ کے تجربے کے بارے میں بات کرتے ہوئے ان میں سے مختلف سوالات کا حوالہ دیتے ہیں۔ اور 200 عیسوی تک، ٹرٹولیئن اس کا حوالہ دیتا ہے جسے "قدیم رومی عقیدہ" (Old Roman Creed) کہا جاتا ہے جو رسولوں کے عقیدے سے تقریباً مشابہ ہے۔ وہ اس کا حوالہ بپتسمہ کے ان سوالات کی صورت میں دیتا ہے، "کیا آپ ایمان رکھتے ہیں...؟" "کیا آپ ایمان رکھتے ہیں...؟" ... رسولوں کا عقیدہ کا بذاتِ خود پہلا حوالہ 390 عیسوی میں روفینس نامی شخص نے دیا ہے، اور وہ یہ کہانی بیان کرتا ہے کہ بارہ رسولوں میں سے ہر ایک نے، بشمول متیاہ کے جس نے یہوداہ کی جگہ لی تھی، اس عقیدے کی ایک ایک تصدیق فراہم کی۔ اس نظریے کا واقعی کوئی ثبوت نہیں ہے، لیکن یہ خیال کہ درحقیقت یہ تصدیقیں  رسولوں تک ہی جاتی ہیں، یقیناً ایک مضبوط بنیاد رکھتا ہے۔
— ڈاکٹر جان اوزوالٹ
ابتدائی مسیحیوں کی تحریروں میں بنیادی عقائد کی بہت سی ایسی فہرستیں ملتی ہیں جو رسولوں کے عقیدے سے مشابہت رکھتی ہیں۔ ایک طرف، وہاں "ایمان کے قواعد" (rules of faith) موجود ہیں جو بنیادی عقائد کی تفصیل سے فہرست بناتے اور ان کی وضاحت کرتے ہیں۔ کلیسیا کے ابتدائی  بزرگوں  کی تحریریں اس بات کی نشاندہی کرتی ہیں کہ تحریری طور پر موجود ایمان کے قواعد ان کلیسیاؤں کے عقائد اور طریقوں کا خلاصہ تھے جنہوں نے انہیں تیار کیا تھا۔ مثال کے طور پر، اوریجن (Origen) نے اپنی تصنیف "On First Principles" کے آغاز میں ایمان کا ایک قاعدہ شامل کیا تھا، اور ایرینیئس (Irenaeus) نے اپنی مشہور تصنیف "Against Heresies" کی پہلی کتاب کے دسویں باب میں ایک قاعدہ شامل کیا تھا۔ اس طرح کے ایمان کے قواعد کا مقصد کلیسیا کی تعلیمات کو محفوظ رکھنا تھا، اور انہیں لوگوں — خاص طور پر رہنماؤں — کی تربیت کے لیے استعمال کیا جاتا تھا۔ اکثر، یہ قواعد ایک جماعت سے دوسری جماعت میں مختلف ہوتے تھے۔ عام طور پر، ان میں اہم عقائد کی تصدیق کے ساتھ ساتھ اخلاقی تعلیمات اور روایات بھی شامل ہوتی تھیں۔
دوسری طرف، عقائد کی کچھ قدیم فہرستیں "کریڈز" (creeds) یعنی عقائد کے اقرار کی صورت میں ہیں۔ یہ مختصر فہرستیں تھیں جو کلیسیا کے ایمان کے قاعدے کے الٰہیاتی حصوں، خاص طور پر اس کے انتہائی اہم عقائد کا خلاصہ کرتی تھیں۔ انہیں اکثر  رسمی عبادتوں، جیسے بپتسمہ کے موقع پر تلاوت کیا جاتا تھا۔  ہو سکتا ہے کہ پہلی اور دوسری صدی میں ہر مقامی جماعت کا اپنا ایک علیحدہ عقیدہ، یا بنیادی بائبلی سچائی کا خلاصہ کرنے کا اپنا طریقہ ہو۔ لیکن تیسری یا چوتھی صدی تک، کچھ عقائد زیادہ شہرت حاصل کر رہے تھے اور متعدد کلیسیاؤں میں استعمال کیے جا رہے تھے۔
ایک قدیم عقیدہ جس نے اس طرح سے شہرت حاصل کی وہ روم کی کلیسیا کا عقیدہ تھا، جسے اکثر "رومی عقیدہ" (Roman Creed) کہا جاتا ہے۔ یہ عقیدہ رسولوں کے عقیدے  سے اتنا مشابہ ہے کہ بہت سے ماہرین کا خیال ہے کہ رسولوں کا عقیدہ درحقیقت رومی عقیدے کا ہی ایک جدید ورژن ہے۔ لیکن اس کے قطعی آغاز سے قطع نظر، یہ بات ناقابلِ تردید ہے کہ رسولوں کا عقیدہ بالآخر بڑے پیمانے پر استعمال ہونے لگا، خاص طور پر مغربی کلیسیاؤں میں۔ ابتدائی صدیوں میں، اس کے مخصوص الفاظ کلیسیا بہ کلیسیا کچھ حد تک مختلف تھے۔ لیکن آٹھویں صدی میں اس کے الفاظ کو عام طور پر   وہی  معیاری  شکل دے دی گئی،  جسے ہم آج پہچانتے اور استعمال کرتے ہیں۔
عقیدے کے تاریخی ارتقاء کی اس سمجھ بوجھ کو ذہن میں رکھتے ہوئے، اب ہم رسولوں کے عقیدے کی تخلیق اور استعمال کے پیچھے موجود مقصد پر نظر ڈالیں گے۔
مقصد
ہمارے دور میں، بہت سے مسیحی ،عقائد کے بارے میں شکوک و شبہات کا شکار ہیں، اور  اس کی وجہ سمجھنا مشکل نہیں   ہے۔ اگرچہ بہت کم لوگ کھلے عام یہ دعویٰ کریں گے کہ کسی انسانی عقیدے کا اختیار کلامِ مقدس کے برابر ہے، لیکن بعض اوقات نیک نیت مسیحی مخصوص عقائد کے ساتھ ایسا سلوک کرتے ہیں گویا وہ خود بائبل کے برابر ہوں۔ لیکن نظریہ ہو یا عمل، کسی بھی انسانی عقیدے کو کبھی اس سطح تک بلند نہیں کیا جانا چاہیے۔
بائبل ایمان اور عمل کے لیے ہمارا واحد الہامی اور لاخطا قاعدہ ہے۔ دوسری طرف، عقائدپُرخطا   تدریسی وسائل  ہیں جو کلامِ مقدس کے بارے میں ہماری سمجھ بوجھ کا خلاصہ کرتے ہیں۔ اور جیسا کہ ہم دیکھنے والے ہیں، رسولوں کا عقیدہ اس لیے بنایا گیا تھا تاکہ مسیحیوں کو بائبل کی تعلیمات سیکھنے اور ان پر قائم رہنے میں مدد ملے۔
ہم رسولوں کے عقیدے کے  پیچھے اصل مقصد کی تحقیق تین مراحل میں کریں گے۔ اول، ہم کلامِ مقدس کو سچے عقیدے کے اصل سرچشمے کے طور پر دیکھیں گے۔ دوم، ہم کلیسیاؤں کی روایتی تعلیمات کو کلامِ مقدس کی تصدیق کے طور پر دیکھیں گے۔ اور سوم، ہم دیکھیں گے کہ رسولوں کے عقیدے کا مقصد کلامِ مقدس کے بارے میں کلیسیاؤں کی روایتی سمجھ بوجھ کا خلاصہ کرنا تھا۔ آئیے اس حقیقت سے آغاز کرتے ہیں کہ مخلص مسیحیوں نے ہمیشہ اس بات کی تصدیق کی ہے کہ کلامِ مقدس ہی ہمارے عقیدے کی بنیاد ہے۔
کلامِ مقدس  
تیسری صدی کے آغاز میں لکھی گئی اپنی تصنیف "On First Principles" کی تمہید میں کلیسیا کے قدیم بزرگ اوریجن کے ان الفاظ کو دیکھیں:
وہ تمام لوگ  جو ایمان رکھتے ہیں... اس علم کو جو انسانوں کو ایک اچھی اور خوش حال زندگی کی ترغیب دیتا ہے، کسی دوسرے وسیلے کی بجائے صرف مسیح کےکلام  اور تعلیم سے حاصل کرتے ہیں۔ اور مسیح کےکلام  سے ہماری مراد صرف وہ  الفاظ نہیں ہیں جو اس نے انسان بن کر کہے تھے... کیونکہ اس وقت سے پہلے، خدا کا کلام یعنی مسیح، موسیٰ اور انبیاء میں موجود تھا... مزید یہ کہ ... آسمان پر چڑھ جانے کے بعد اس نے اپنے رسولوں کے وسیلے سے  کلام کیا۔
اوریجن نے سکھایا کہ کلامِ مقدس  تمام    تر مسیح کا کلام ہے، اور یہ کہ یہی تمام سچے عقائد کاسرچشمہ  ہے۔ اور تیسری صدی کے اوائل کے بشپ ہپولائٹس (Hippolytus) کے الفاظ پڑھیں ، جو انہوں نے اپنی تصنیف "Against the Heresy of One Noetus" کے نویں حصے میں لکھے:
اے بھائیو، ایک ہی خدا ہے، جس کا علم ہم پاک کلام سے حاصل کرتے ہیں، اور کسی دوسرے وسیلے سے نہیں۔
ابتدائی کلیسیاؤں کا ماننا تھا کہ پوری بائبل مسیح کا کلام تھی، جو رسولوں کے ذریعے ایمانداروں کو دیا گیا تھا۔ اس حوالے سے، انہوں نے اس تصور کی توثیق کی جسے ماہرینِ الٰہیات اکثر "Sola Scriptura" یا صرف کلامِ مقدس کہتے ہیں۔ یہ وہ نکتہِ نظر ہے کہ کلامِ مقدس ایمان کا واحدلاخطا  قاعدہ ہے، اور کسی بھی الٰہیاتی اختلاف  میں حتمی منصف ہے۔
ہمیں اس کی ایک واضح مثال باسل (Basil) کی تحریروں میں ملتی ہے، جو 370 عیسوی میں قیصریہ کے بشپ منتخب ہوئے تھے۔ باسل کلیسیا کی روایات یا رواجوں کا زبردست محافظ تھا، اور اکثر اپنے اس یقین کا اظہار کرتا تھا کہ ان روایات کا سراغ رسولوں تک لگایا جا سکتا ہے۔ اس کے باوجود، جب ان روایات کی صداقت کے بارے میں سوال پیدا ہوتا، تو وہ حتمی اختیار کے لیے کلامِ مقدس کی طرف رجوع کرتا تھا۔ طبیب یوستاتھیئس (Eustathius) کے نام اپنے 189 ویں خط میں باسل کے الفاظ دیکھیں:
خدا کے الہامی کلامِ مقدس کو ہمارے درمیان فیصلہ کرنے دیں؛ اور جو فریق بھی خدا کے کلام سے ہم آہنگ عقائد پایا جائے گا، سچائی کا ووٹ اسی کی  طرف دیا جائے گا۔
یہاں باسل نے اعتراف کیا کہ کچھ کلیسیاؤں نے اپنے ایمان کے قاعدے میں روایتی خیالات کے ایک سیٹ کی توثیق کی تھی، جبکہ دیگر کلیسیاؤں کے رواج اس کےخلاف  تھے۔ چنانچہ، اس نے معاملے کو حل کرنے کے لیے اعلیٰ ترین اختیار کے طور پر کلامِ مقدس سے رجوع کیا ۔
ابتدائی کلیسیا اپنے تمام عقائد کی بنیاد کے طور پر کلامِ مقدس پر بھرپور بھروسہ کرتی تھی۔ لیکن وہ کلامِ مقدس کی تعلیمات کا خلاصہ کرنے اور ان کی حفاظت کرنے کے لیے اب بھی کلیسیا کی روایتی تعلیمات پر انحصار کرتے تھے۔
روایتی تعلیمات
اب فطری  طور پر یہ سوال پیدا ہوتا ہے کہ کلیسیا نے اپنی روایتی تعلیمات کو محفوظ کرنا کیوں ضروری سمجھا؟ کیا صرف بائبل کو محفوظ کرنا اوربائبل  کو  اپنے لیے خود بولنے دینا کافی نہیں تھا؟
کلیسیا کیا مانتی ہے، اس بارے میں مختصر اور واضح بیانات مرتب کرنے کی ضرورت ہے، خاص طور پر اس لیے کہ ایسے جھوٹے اساتذہ بھی  موجود ہیں جو ایسی باتیں سکھاتے ہیں جو رسولوں کی تعلیمات اور بائبل کی تعلیمات کے مطابق نہیں ہیں۔ اور اسی لیے، خاص طور پر ان جھوٹی تعلیمات کے جواب میں، کلیسیا کو اپنے عقائد پر ایک واضح خلاصہ تیار کرنے کی ضرورت تھی۔ 
  — ڈاکٹر کے ایرک تھوینس
کلیسیا کے پاس اپنے ایمان کی بنیاد کے طور پر صحائف موجود تھے، لیکن ظاہر ہے کہ صحائف بہت طویل تھے اور خواندگی کی شرح بہت محدود تھی۔ اس لیے، کلیسیا کے لیے بہتر یہی تھا کہ وہ بنیادی عقائد کا ایک عقیدے (creed) میں خلاصہ کرے تاکہ لوگ پوری بائبل پڑھے بغیر ایمان کو سمجھ اور جان سکیں۔
   — ڈاکٹر ریاض قصیس
رسولوں کا عقیدہ خاص طور پر  اہم، بلکہ ابتدائی کلیسیا کی تاریخ میں لازمی  تھا کیونکہ کلامِ مقدس   کی کتابوں کی مصدقہ فہرست تقریباً 397 عیسوی تک باقاعدہ طور پر درج نہیں ہوئی تھی۔ تو پھر کلیسیا کا مستند ایمان کیا تھا؟ اس کا  خلاصہ رسولوں کےعقیدے میں کیا گیا تھا ۔ لیکن اس وقت جب  ہمارے پاس بائبل آ گئی تھی، تو ہمیں اس عقیدے کو برقرار رکھنے کی ضرورت کیوں ہے؟ اس لیے کہ ہم لوگوں کو مسیحی کے طور پر قبول کرنے سے پہلے ان سے پوری بائبل سمجھنے کا تقاضا نہیں کر سکتے۔ رسولوں کا عقیدہ اب بھی بائبل کی ضروری تعلیمات کا سادہ انداز میں خلاصہ کرتا ہے۔ اور اسی وجہ سے، اسے اب بھی استعمال کیا جانا چاہیے۔
   — ڈاکٹر پال چانگ
جھوٹے استادوں  نے کلیسیا میں بہت سے مسائل پیدا کیے۔ کچھ نے تو خود انجیل کے مرکزی پہلوؤں کا بھی انکار کر دیا۔ ان حالات کے جواب میں، خدا پرست مسیحی رہنماؤں نے کلامِ مقدس کی مرکزی تعلیمات کے مختصر خلاصے تیار کیے تاکہ تمام مسیحی ایمان کے بنیادی عقائد  کو جان سکیں اور ان کی تصدیق کر سکیں۔ اوریجن کی اپنی تصنیف "On First Principles" کے دیباچے کے ایک اور حصے میں اس مسئلے کو بیان کرنے کے انداز پر غور کریں:
ایسے بہت سے لوگ ہیں جو سمجھتے ہیں کہ وہ مسیح کے نظریات سے اتفاق  رکھتے ہیں، اور پھر بھی ان میں سے کچھ اپنے پیشروؤں سے مختلف سوچتے ہیں، تاہم چونکہ کلیسیا کی تعلیم، جو رسولوں سے ترتیب وار تسلسل کے ساتھ منتقل ہوئی ہے اور آج تک کلیسیاؤں میں موجود ہے، اب بھی محفوظ ہے، اس لیے صرف اسے ہی سچائی کے طور پر قبول کیا جانا چاہیے جو کلیسیائی اور رسولی روایت سے کسی بھی لحاظ سے مختلف نہ ہو۔
غور کریں کہ اوریجن نے یہاں کیا کہا۔ اس نے یہ نہیں کہا کہ کلیسیا کی تعلیم  لاخطا تھی، یا یہ کہ یہ ہمیشہ کامل رہے گی۔ بلکہ اس نے کہا کہ کلیسیا کی تعلیم کو اس لیے سچا مانا جانا چاہیے کیونکہ یہ "رسولوں سے ترتیب وار تسلسل کے ساتھ منتقل" ہوئی تھی اور اس کے اپنے دور تک "محفوظ" رہی تھی۔ دوسرے لفظوں میں، اوریجن کے دور میں کلیسیا کی تعلیم  تب  بھی کلامِ مقدس میں موجود مسیح کے الفاظ کا ایک درست خلاصہ تھی۔ اور اسی وجہ سے، اس کے دور کی کلیسیا اسے عقائد کو پرکھنے کے لیے ایک "معیار" یا "ایمان کے قاعدے" کے طور پر استعمال کرنے کے قابل تھی۔ لیکن حتمی اختیار عہد نامہِ جدید میں تھا، نہ کہ اس دور کی ہم عصر کلیسیا میں۔
ہم اس تصور کی وضاحت کئی کڑیوں سے بنی ایک زنجیر کے ذریعے کر سکتے ہیں۔ ابتدائی کلیسیا، مسیح کی ان تعلیمات کو مضبوطی سے تھامنا چاہتی تھی جو کلامِ مقدس میں پائی جاتی تھیں۔ یہ مسیح کو پہلی کڑی بناتا ہے۔ رسولوں کا مسیح کے ساتھ براہِ راست رابطہ تھا اور انہیں براہِ راست اس نے سکھایا تھا۔ چنانچہ، اُن کی تعلیمات زنجیر کی دوسری کڑی ہیں۔ پھر رسولوں نے مسیح کے بارے میں اپنے علم کو کلامِ مقدس میں محفوظ کیا، جس سے کلامِ مقدس زنجیر کی تیسری کڑی بن گیا۔ ان تینوں میں سے ہر کڑی کامل اورلاخطا  تھی کیونکہ روح القدس اُن کا نگہبان تھا۔
لیکن چوتھی کڑی، یعنی کلیسیا کی روایتی تعلیمات، مختلف تھیں۔ ان روایات کی منتقلی خطا سے پاک  نہیں تھی؛ روح القدس نے اس بات کی ضمانت نہیں دی تھی کہ انہیں غلطی سے پاک رکھا جائے گا۔ درحقیقت، جیسا کہ ہم پہلے ہی دیکھ چکے ہیں، کچھ کلیسیاؤں کے رواج دوسری کلیسیاؤں کے رواجوں کےخلاف  تھے۔ ان میں سے کچھ تعلیمات عمل کے معمولی معاملات سے متعلق تھیں — ایسی چیزیں جن کا کلامِ مقدس براہِ راست ذکر نہیں کرتا۔ لیکن دیگر روایات کلامِ مقدس کے اصل معنی کا خلاصہ کرتی تھیں، خاص طور پر ایمان کے بڑے ارکان کے حوالے سے، جیسے کہ رسولوں کا عقیدہ میں درج ہیں۔
جب ان مرکزی عقائد کی بات آتی تھی، تو ان روایات کی تصدیق زمانوں سے بہت سے مقامات پر بہت سے کلیسیائی رہنماؤں نے کی تھی۔ مزید برآں، کلامِ مقدس سے براہِ راست رجوع کر کے ان کی تصدیق کی جا سکتی تھی۔ یہی وجہ ہے کہ اوریجن کلیسیا کی روایتی تعلیمات کو ایمان کے قاعدے کے طور پر پیش کرنے میں پُراعتماد محسوس کرتا تھا۔
اس کے باوجود، یہ کڑی خطا سے پاک نہیں تھی۔ کلیسیاؤں، ان کی کونسلوں اور انفرادی مسیحیوں  کی جانب سے غلطی کا امکان   ہمیشہ موجود رہتا  تھا۔ تیسری صدی میں کارتھیج کے بشپ، سپریئن (Cyprian) کے ان الفاظ کو دیکھیں  جو اس نے اپنے 73 ویں خط میں روم کے بشپ اسٹیفن کے نظریات کے خلاف لکھے:
۔۔۔اور نہ ہی اس رواج کو، جو کچھ لوگوں کے درمیان رچ بس کر گیا ہے، سچائی کو غالب آنے اور فتح پانے سے روکنا چاہیے؛ کیونکہ سچائی کے بغیر رواج محض 'غلطی کی قدامت'  ہے۔
سپریئن کا نکتہ یہ تھا کہ کچھ قدیم مسیحی نظریات اور طریقے ان سچائیوں میں جڑے ہوئے نہیں تھے جو رسولوں نے ہمیں دی تھیں۔ اس کے بجائے، وہ "غلطی کی قدامت" تھے — ایسی غلطیاں جو ایک طویل عرصہ پہلے کلیسیا میں رینگتی ہوئی داخل ہو گئی تھیں۔ درحقیقت، انسانی خطا کاری کا یہی مسئلہ تھا جس نے کلیسیا کے لیے یہ اہم بنا دیا کہ وہ اپنے ایمان کے قاعدے کو تحریری شکل میں محفوظ کرے۔ اوریجن اور کلیسیا کے دیگر ابتدائی آباء نے کلیسیا کے ایمان کے قاعدے کو اس لیے تحریر کیا تاکہ اس بات کو یقینی بنایا جا سکے کہ پوری دنیا کے مسیحی اپنے عقائد کا روایتی عقائد سے موازنہ کرنے کے قابل ہوں۔ کلیسیائی کونسلوں نے بھی روایتی تعلیمات کو قلمبند کیا تاکہ ان کے فیصلے مختلف مقامات اور اوقات کے مسیحیوں کو باخبر رکھ سکیں۔
تمام صورتوں میں، کلیسیا کی روایتی تعلیمات کو محفوظ کرنے کا مقصد یہ یقینی بنانا تھا کہ کلیسیا کلامِ مقدس کے اصل معنی سے نہ بھٹکے، تاکہ ایماندار رسولوں کی تعلیمات کو صحیح طور پر سمجھ سکیں، اور مسیح کے الفاظ کو مضبوطی سے تھام کر ان کے مطابق زندگی گزار سکیں۔
بائبل ایک بہت بڑی کتاب ہے، اور اس لیے ایک لحاظ سے آپ  یہ نہیں کر سکتے کہ آپ   صرف اسے خود  اپنے لیے بولنے دیں ۔ آپ کو اس کا ایک اچھا خلاصہ پیش کرنے کی  بھی ضرورت ہے۔ یہاں تک کہ عہد نامہِ جدید کے اندر بھی اس عقیدے کے لیے بڑے چیلنجز موجود ہیں کہ مسیح کون ہے۔ اور آپ رسولوں کو بحث کرتے اور یہ کہتے ہوئے دیکھ سکتے ہیں کہ، "نہیں، سچائی یہ ہے۔" اور یہ مسئلہ دوسری صدی عیسوی تک جاری رہا۔ یسوع کون ہے اس کے عقیدے اور بائبل کی نوعیت کے بارے میں کچھ بڑے چیلنجز سامنے آئے۔ اور اس لیے، انہیں بائبلی ایمان کا ممکنہ حد تک  جامع اور مختصر خلاصہ مرتب  کرنا پڑا۔ اور اسی چیز نے رسولوں کے  عقیدے کو جنم دیا۔ یاد رکھنے والی اہم بات یہ ہے کہ وہ اصل میں بائبل میں کچھ شامل کرنے کی کوشش نہیں کر رہے تھے ، بلکہ وہ اس کی وضاحت اور اس کے معنی اخذ کرنے کی کوشش کر رہے تھے۔ 
  — ڈاکٹر پیٹر واکر
جیسا کہ باسل نے 374 عیسوی میں اپنی تصنیف "On the Holy Spirit" میں لکھا:
جو کچھ ہمارے باپ دادا نے کہا، وہی ہم کہتے ہیں... لیکن ہم صرف اس حقیقت پربھروسہ  نہیں کرتے کہ یہ باپ دادا کی روایت ہے؛ کیونکہ انہوں نے بھی کلامِ مقدس کے مفہوم کی ہی  پیروی کی تھی۔
اب، ہمیں یہ ذکر کرنا چاہیے کہ اپنی روایتی تعلیمات کی حفاظت کرتے ہوئے، ابتدائی کلیسیا عقیدے کے معمولی نکات کے بارے میں بہت زیادہ پریشان نہیں تھی۔ ان کی توجہ مرکزی، بنیادی عقائد اور طریقوں پر تھی۔ یہ حقیقت  ان کے دلائل کی  سے واضح ہے جو انہوں نے اپنی تحریروں میں دیے، اور ان چیزوں سے بھی جو انہوں نے اپنے تحریری ایمان کے قواعد میں درج کیں۔
مثال کے طور پر، انہوں نے 'ڈوسیٹسٹس' (Docetists) نامی  گروہ کے  خلاف لکھا، جنہوں نے مسیح کی انسانیت کا انکار کیا۔ انہوں نے 'غنوصیوں' (Gnostics) کے خلاف لکھا، جن کا خیال تھا کہ عہد نامہِ قدیم کا خدا برا تھا، اور جو ہر طرح کے جسمانی گناہوں کی اجازت دیتا تھا۔ اور انہوں نے بہت سی دوسری جھوٹی تعلیمات کے خلاف لکھا جنہوں نے کلامِ مقدس کے بنیادی اصولوں کو چیلنج کیا۔
کلامِ مقدس اور کلیسیا کی روایتی تعلیمات پر بات کرنے کے بعد، اب ہم یہ دیکھنے کے لیے تیار ہیں کہ رسولوں کے عقیدے نے انفرادی ایمانداروں کے لیے کلیسیا کی روایتی تعلیمات کا خلاصہ کس طرح کیا۔
رسولوں کا عقیدہ 
  جیسا کہ ہم نے دیکھا ہے، رسولوں کا عقیدہ زیادہ تر اس بات کی تصدیق کے لیے استعمال کیا جاتا تھا کہ نئے مسیحی بائبل کی بنیادی تعلیمات پر ایمان رکھتے ہیں یا نہیں۔ بالکل اسی طرح جیسے جدید کلیسیائیں کلاسوں اور بائبل کے مطالعے میں نئے ایمانداروں کی شاگردسازی  کرتی ہیں، ابتدائی کلیسیا نے ایمان کی بنیادی باتوں میں نئے ایمانداروں کی تربیت کے لیے عقائد کا استعمال کیا۔
ہپو کے مشہور بشپ، آگسٹین، جو 354 سے 430 عیسوی تک رہے، نے 'کیٹیکومنز' (catechumens) یعنی ان نئے ایمانداروں کے نام ایک وعظ میں عقائد کی اہمیت کا خلاصہ کیا جو اپنے بپتسمہ کی تیاری کر رہے تھے۔ اس وعظ میں، جس عقیدے کا انہوں نے براہِ راست ذکر کیا وہ نیقیہ کا عقیدہ تھا، لیکن ان کے الفاظ کلیسیا کی ابتدائی صدیوں میں ہر قسم کے عقائد کے مقصد اور استعمال کا درست خلاصہ کرتے ہیں۔ "A Sermon to the Catechumens: On the Creed" میں آگسٹین نے یہ لکھا:
یہ الفاظ جو آپ نے سنے ہیں، کلام ِ  الٰہی   میں جابجا بکھرے ہوئے ہیں: لیکن وہاں سے جمع کر کے ایک جگہ یکجا کر دیے گئے ہیں، تاکہ کمزور یادداشت والے افراد پریشان نہ ہوں؛ تاکہ ہر شخص جو کچھ   مانتا ہے، اسے بیان کرنے اور تھامے رکھنے کے قابل ہو۔ 
  جیسا کہ آگسٹین نے یہاں اشارہ کیا، مسیحیت کی مرکزی تعلیمات کلامِ مقدس میں ادھر ادھر بکھری ہوئی ہیں۔ اس لیے، قدیم کلیسیاؤں نے کلامِ مقدس کے بنیادی نظریات کا خلاصہ عقائد کی صورت میں کیا۔ اس نے اس بات کو یقینی بنایا کہ ہر ایماندار — یہاں تک کہ جیسا کہ انہوں نے کہا، "سست فہم" یا ان پڑھ اشخاص بھی — کلامِ مقدس کی بنیادی تعلیمات کی تصدیق کر سکیں اور انہیں مضبوطی سے تھام سکیں۔
بلاشبہ، چونکہ بہت سے گروہوں کے عقائد مختلف تھے، اس لیے ایک لحاظ سے ان کے ایمان کے کم از کم معیار  بھی مختلف تھے۔ کچھ کلیسیاؤں نے نئے ایمانداروں کی طرف سے کافی سمجھ بوجھ کا مطالبہ نہیں کیا، جبکہ دیگر نے ان ایمانداروں کو خارج کر دیا جو سچا ایمان تو رکھتے تھے لیکن اعلیٰ الٰہیاتی علم کی کمی تھی۔ نتیجے کے طور پر، ایک شخص کچھ جماعتوں میں ایماندار کے طور پر اہل ہو سکتا تھا لیکن دوسروں میں نہیں۔ اور اس فرق کی روشنی میں، ابتدائی کلیسیا نے ایک ایسے عقیدے کی ضرورت کو محسوس کیا جو ہر اس جماعت کے لیے قابلِ قبول ہو جو خود کو مسیحی کہتی ہے۔
رسولوں کا عقیدہ اسی ضرورت کو پورا کرنے کے لیے نمایاں ہوا۔ یہ عقائد کا ایک مختصر اور سادہ بیان تھا جسے تمام اقرار کرنے والے مسیحی سمجھ سکتے تھے اور انہیں سمجھنا بھی چاہیے تھا۔
رسولوں کا عقیدہ درحقیقت مسیحی ایمان کا ایک تلخیص شدہ  بیانیہ   ہے۔ اور یہ اس حقیقت کی طرف اشارہ کرتا ہے کہ اگرچہ ہم یہ مانتے ہیں کہ بائبل کا ایک ایک لفظ خدا کا غیر متبدل اور بے خطا  کلام ہے، پھر بھی ہمیں ایک ایسے خلاصے کی ضرورت ہے جو لوگوں کو یہ سمجھنے میں مدد دے کہ انجیل کا جوہر کیا ہے۔ اور رسولوں کا عقیدہ بالکل اسی قسم کا خلاصہ ہے، جو مسیحی روایت کے آغاز ہی میں ابھرا۔ اور یہ  ان تعلیمات کو سمیٹے ہوئے ہے جو رسولوں نے ایمان کے جوہر کے متعلق مسیح کے مکاشفہ کی بنیاد پر انہیں سکھائی تھیں۔ "میں ایمان رکھتا ہوں۔۔۔" ہر چیز اسی سے نکلتی ہے۔ اور یہاں سب سے اہم بات یہ ہے کہ رسولوں کا عقیدہ ہمیں وہ سب کچھ کہنے میں مدد دیتا ہے جو انجیل پہنچانے کے لیے کہنا کافی اور ضروری ہے۔
   — ڈاکٹر آر البرٹ موہلر، جونیئر  
 اب جبکہ ہم نے رسولوں کے عقیدے کی تاریخ پر بات کر لی ہے، ہم اس کی تصدیق کا جائزہ لینے کے لیے تیار ہیں۔ مسیحی کیا مانتے ہیںـاس کی یہ جامع  تصویر آج بھی اتنی ہی مفیدثابت  ہو سکتی ہے جتنی کلیسیا کی ابتدائی صدیوں میں تھی۔

جائزہ

 گزشتہ  کئی برسوں میں، ماہرینِ الٰہیات نے رسولوں کے عقیدے کے مواد کو مختلف طریقوں سے بیان کیا ہے۔ اس سبق میں، ہم عقیدے کے ان  ایمان کے ارکانِ   کا تین زاویوں سے مطالعہ کریں گے۔ اول، ہم خود خدا کی ذات کے بارے میں بات کریں گے۔ دوم، ہم کلیسیا کا ذکر کریں گے۔ اور سوم، ہم نجات کے موضوع پر بات کریں گے۔ آئیے رسولوں کے عقیدے میں خدا کی ذات کے نظریے سے آغاز کرتے ہیں۔  
خدا
خدا کی ذات کا نظریہ ان تمام باتوں کے لیے بالکل  لازمی ہے جو ہم اپنی مسیحی الٰہیات، اپنے مسیحی ایمان اور اپنے مسیحی عمل کے حوالے سے کہتے ہیں... ہم خود کو کیسے سمجھتے ہیں، دنیا کو کیسے سمجھتے ہیں، اپنے معنی اور مقصد کو کیسے سمجھتے ہیں، یہ سب اس بات کی طرف واپس  مُڑجاتا ہے کہ خدا کون ہے... ہر ایک مسیحی عقیدہ چاہے وہ نجات ہو، کلیسیا ہو، یا مستقبل کے حوالے سے آخری ایام کی باتیں ہوں، ان سب کی جڑیں اُس خدا میں پیوست ہیں جو موجود ہے، وہ خدا جو تثلیث ہے۔ اس زندگی میں ہماری تمام امید اور اعتماد، ہماری نجات اور گناہوں کی معافی ، یا جو کچھ بھی ہم سوچتے ہیں؛ ان سب کی جڑیں اس خدا میں ہیں جس نے یہ سب منصوبہ بندی کی ہے۔ وہ خدا جس نے اپنی مرضی اور مقصد کو پورا کیا ہے اور وہ خدا جو اپنے منصوبے کو پایا ِ تکمیل تک پہنچا کر سب کا اختتام کرے گا۔ چنانچہ، ہر چیز اسی طرف مُڑ جاتی ہے کہ ہم خدا کو کیا سمجھتے ہیں۔   
— ڈاکٹر اسٹیفن جے ویلم
   خدا کی ذات کے نظریے کے دو بڑے پہلو ہیں جو رسولوں کے عقیدے میں ظاہر ہوتے ہیں۔ اول، یہ عقیدہ اس یقین کے گرد ترتیب دیا گیا ہے کہ خدا تثلیث میں موجود ہے۔ اور دوم، یہ خدا کی مختلف ہستیوں یعنی باپ، بیٹے اور روح القدس کے بارے میں بیانات کرتا ہے۔ آئیے پہلے تثلیث پر نظر ڈالتے ہیں۔


تثلیث
   آپ غور کر سکتے ہیں  کہ رسولوں کا عقیدہ تین بڑے حصوں میں تقسیم ہے، جن میں سے ہر حصہ اس بیان سے شروع ہوتا ہے: "میں ایمان رکھتا ہوں۔۔۔" پہلا حصہ خدا باپ پر ایمان کے بارے میں بات کرتا ہے۔ دوسرا حصہ یسوع مسیح پر ایمان کے بارے میں ہے، جو اس کا اکلوتا بیٹا، ہمارا خداوند ہے۔ اور تیسرا حصہ روح القدس پر ایمان کا خلاصہ کرتا ہے اور اس کی فعال اور سرگرم  خدمات کی فہرست پیش کرتا ہے۔
اب، ہمیں یہ  آپ کو بتانا چاہیے کہ اس عقیدے کے تمام قدیم نسخوں میں یسوع مسیح سے متعلق ارکان سے پہلے "میں ایمان رکھتا ہوں" کے الفاظ شامل نہیں ہیں۔ ان کی جگہ، بہت سے نسخوں میں محض لفظ "اور" استعمال کیا گیا ہے، جو اس تناظر میں وہی قوت رکھتا ہے جو"میں ایمان رکھتا ہوں"   کےالفاظ رکھتے ہیں۔ تاہم، تمام صورتوں میں، خدا کی ہستیوں کے مطابق عقیدے کی اس تقسیم کو کلیسیا نے عالمی سطح پر تسلیم کیا ہے۔ یہ فارمولا "تثلیثی" (Trinitarian) ہے۔ یعنی، یہ اس یقین پر مبنی ہے کہ خدا صرف ایک ہے، اور یہ کہ یہ خدا تین ہستیوں میں موجود ہے، یعنی باپ، بیٹے اور روح القدس کی ہستیاں۔ یہ وہی فارمولا ہے جو ہمیں متی 18:28 جیسے حوالوں  میں ملتا ہے، جہاں یسوع نے اپنے شاگردوں کو یہ حکم دیا:
 پس تُم جا کر سب قَوموں کو شاگِرد بناؤ اور اُن کو باپ اور بیٹے اور رُوحُ القُدس کے نام سے بپتِسمہ دو۔ (متی 19:28) 
یہاں، بالکل رسولوں کے عقیدےکی طرح، ان تین ناموں کا ایک ساتھ اور برابر کی بنیاد پر ذکر اس بات کی طرف اشارہ کرتا ہے کہ اگرچہ باپ، بیٹا اور روح القدس سب الگ الگ ہستیاں ہیں، لیکن وہ صرف ایک ہی خدا ہیں۔
اب، ہمیں  اعتراف کرنا ہوگا کہ رسولوں کے عقیدے میں مخصوص طور پر لفظ "تثلیث" کا ذکر نہیں ہے، اور نہ ہی اس کی تفصیلات بیان کی گئی ہیں۔ لیکن یاد رکھیں کہ اس عقیدے کا مقصد عقائد کا خلاصہ ہونا تھا، نہ کہ ایمان کا ایک جامع بیان مرتب کرنا ۔ اور جب اسے کلیسیا کی عبادت میں استعمال کیا جاتا تھا، تو کلیسیا میں ہر کوئی جانتا تھا کہ خدا کی ان تین ہستیوں کا اس طرح ذکر کرنا تثلیث کے تصور کو ظاہر کرتا ہے۔
چونکہ ہر مسیحی لفظ تثلیث کے مکمل معنی نہیں سمجھتا، اس لیے آگے بڑھنے سے پہلے  ہمیں اس کی وضاحت کرنی ضروری ہو گی    ۔ تثلیث کو عام طور پر اس طرح بیان کیا جاتا ہے:
خدا کی تین ہستیاں ہیں، لیکن جوہر  صرف ایک ہے۔
لفظ 'ہستی' (person) سے ہماری مراد ایک الگ، خود آگاہ شخصیت ہے۔ اور لفظ 'جوہر' (essence) سے ہم خدا کی بنیادی فطرت یا اس مادے کا حوالہ دے رہے ہیں جس پر وہ مشتمل ہے۔
یقیناً، انسانوں کے لیے تثلیث کے تصور کو سمجھنا بہت مشکل ہے۔ خدا کا وجود اور اس کی فطرت ہمارے تجربے کے دائرے سے اتنی دور ہے کہ ہمارے لیے اس کا تصور کرنا مشکل ہے۔ اس کے باوجود، تثلیث مسیحیت کے اہم ترین امتیازی عقائد میں سے ایک ہے۔ لیکن اتنا پیچیدہ عقیدہ مسیحی الٰہیات میں اتنا اہم سنگِ میل کیسے بن گیا؟
تثلیث ایک ایسی چیز ہے جس تک آپ تب پہنچتے ہیں جب آپ بائبل کو مجموعی طور پر پڑھتے ہیں۔ آپ دیکھتے ہیں کہ باپ واضح طور پر خدا ہے، بیٹا واضح طور پر خدا ہے اور روح اپنی الگ ہستیوں میں واضح طور پر خدا ہے۔ اور اسی لیے، کلام  کی تعلیم کو تثلیث کے عقیدے جیسی کسی چیز کے ساتھ یکجا کرنے کی ضرورت ہے۔ 
  — ڈاکٹر کے ایرک تھوینس
تثلیث کا عقیدہ مسیحی الٰہیات کا ایک سنگِ میل بن جاتا ہے۔ میرے خیال میں بنیادی طور پر اس لیے کہ یہ ایک بائبلی عقیدہ ہے۔ اب ہمیں یہ سمجھنے میں محتاط رہنے کی ضرورت ہے کیونکہ لفظ "تثلیث" کلام ِ مقدس  میں موجود نہیں ہے، لیکن یہ تصور ضرور  موجود ہے۔ چنانچہ، مجموعی بائبلی تعلیم، جو کچھ صحائف ہمیں خدا کی ذات کے بارے میں بتاتے ہیں — کہ وہ ایک ہے، کہ باپ خدا ہے، کہ بیٹا خدا ہے، اور روح خدا ہے — جب ان سب کو بائبل کے مکمل پیکیج کے طور پر یکجا کیا جاتا ہے، تو یہ نتیجہ نکلتا ہے کہ خدا ہستیوں کی ایک تثلیث ہے۔  
 — ڈاکٹر رابرٹ جی لسٹر
چنانچہ، جب ہم یہ کہتے ہیں کہ خدا ایک جوہر پر مشتمل ہے، تو ہم اس بائبلی سچائی کا دفاع کر رہے ہوتے ہیں کہ خدا صرف ایک ہے۔ اور ہم یہ سمجھانے کی کوشش کر رہے ہوتے ہیں کہ کس طرح تین الگ الگ ہستیاں ، ایک خدا ہو سکتی ہیں۔ ہم لفظ 'جوہر' کا استعمال اس چیز کے لیے کرتے ہیں جو ان تینوں ہستیوں میں سے ہر ایک دوسرے کے ساتھ مکمل طور پر اشتراک رکھتی ہے، یعنی وہ ہستی یا وجود جو جتنا باپ کا ہے اتنا ہی بیٹے کا بھی ہے، اور اتنا ہی روح القدس کا بھی ہے۔
اور جب ہم کہتے ہیں کہ خدا تین ہستیوں میں موجود ہے، تو ہم اس بائبلی سچائی کا دفاع کر رہے ہوتے ہیں کہ باپ، بیٹا اور روح القدس ایک دوسرے سے ممتاز ہیں۔ وہ الگ الگ شخصیات ہیں جو ایک دوسرے سے کلام کرتی ہیں، ایک دوسرے کے ساتھ عمل کرتی ہیں، اور ایک دوسرے کے ساتھ تعلقات میں جڑتی ہیں۔  دیکھا جائے تو کئی  لحاظ سے، تثلیث کا تصور ایک بڑا بھید ہے۔ لیکن یہ ہمارے غیر معمولی خدا کی فطرت کے بارے میں بائبل کی بہت سی تعلیمات کا ایک درست خلاصہ بھی ہے۔
تثلیث کا تصور بہت سی وجوہات کی بنا پر مسیحی الٰہیات کے لیے اہم ہے۔ مثال کے طور پر، یہ ہمارے اس  ایمان  کا دفاع کرتا ہے کہ یسوع خدا ہے، اور یہ کہ یسوع محض باپ ہی کا کوئی بدلا ہوا روپ نہیں ہے۔ یہ اس بات کی وضاحت بھی کرتا ہے کہ ہم کیوں وحدانیت  کے قائل ہیں اور صرف ایک خدا کی عبادت کرتے ہیں، حالانکہ ہم تین ہستیوں یعنی باپ، بیٹے اور روح القدس کی عبادت اور ان سے دعا کرتے ہیں۔ اس کے علاوہ، یہ ہمیں خدا کی تمام ہستیوں کو مناسب عزت دینے میں مدد دیتا ہے۔ اور یہ ہمیں اس علم کے ساتھ تسلی دیتا ہے کہ خدا کی کسی بھی ہستی کی موجودگی اور مدد بذاتِ خود خدا ہی کی موجودگی اور مدد ہے۔ درحقیقت، تثلیث پر ایمان بہت سے دوسرے مسیحی تصورات کے لیے اتنا بنیادی ہے کہ اس کے بغیر تاریخی مسیحیت کا تصور کرنا مشکل ہے۔
رسولوں کے عقیدے میں تثلیث کے حوالے سے خدا کی ذات کے نظریے کو دیکھنے کے بعد، اب ہم ان بیانات پر غور کرنے کے لیے تیار ہیں جو یہ عقیدہ خدا کی مختلف ہستیوں کو   ایک دوسرے سے الگ الگ شناخت دیتے ہوئے    دیتا ہے۔
ہستیاں  
  باپ کے حوالے سے، یہ عقیدہ اس کے"قادرِ مطلق"  ہونے  کی صفت بیان کرتا ہے، اور اس تاریخی حقیقت کا ذکر کرتا ہے کہ وہ "آسمان اور زمین کا خالق" ہے۔ اب، یقیناً خدا کی صفات اس کی لامحدود قدرت اور حاکمیت سے کہیں زیادہ ہیں، اور اس نے دنیا بنانے سے کہیں زیادہ حیرت انگیز کام انجام دیے ہیں۔ اور کچھ اہم معنوں میں، باپ کے بارے میں اس عقیدے کی وضاحت مسیحیت کو ان دوسرے مذاہب سے الگ نہیں کرتی جو ایک خود مختار، الٰہی خالق پر یقین رکھتے ہیں۔ لیکن ابتدائی کلیسیا نے محسوس کیا کہ یہ بیانات یہ ظاہر کرنے کے لیے کافی ہیں کہ باپ کے بارے میں کسی شخص کے عقائد مسیحیت کے مطابق ہیں۔ اور انہوں نے مسیحیت کو اپنے اردگرد کے مذاہب سے ممتاز کرنے کے لیے عقیدے کے دوسرے بیانات پر بھروسہ کیا۔
مثال کے طور پر، اس عقیدے میں بیٹے یعنی یسوع مسیح کے بارے میں کہنے کے لیے بہت کچھ ہے۔ اگرچہ یہ اس کی صفات میں سے کسی کو بیان نہیں کرتا، لیکن یہ اس کی دنیاوی زندگی اور خدمت کی کئی تفصیلات کا ذکر کرتا ہے — وہ تفصیلات  ہیں جن کا کلیسیا سے باہر کے لوگ انکار کرتے ہیں۔ یہ عقیدہ یسوع کے تجسم  ، ایک انسانی بچے کے طور پر زمین پر آنے، اور ایک حقیقی انسانی زندگی گزارنے کا ذکر کرتا ہے۔ اور یہ اس کے دکھ اٹھانے، موت، تدفین، جی اٹھنے اور آسمان پر چڑھ جانے کے بارے میں بات کرتا ہے۔ کلامِ مقدس ہمیں بتاتا ہے کہ غیر ایماندار ان بنیادی حقائق کے وقوع پذیر ہونے کے وقت سے ہی ان کا انکار کرتے آئے ہیں۔
آج بھی، بہت سے لبرل مؤرخین اور ماہرینِ الٰہیات ان حقائق کا انکار کرتے ہیں، جیسا کہ بہت سے مسیحی فرقے اور جھوٹے مذاہب کرتے ہیں۔ مثال کے طور پر، اسلام اس بات کی تصدیق کرتا ہے کہ یسوع خدا کا ایک سچا نبی تھا۔ لیکن وہ اس بات پر اصرار کرتا ہے کہ اسےکبھی مصلوب نہیں کیا گیا اور نہ ہی وہ جی اٹھا۔ اسلام یسوع مسیح  کی الوہیت یعنی اس کے خُدا ہونے  کا  بھی انکار کرتا ہے۔
اس حصے کے آخر میں، یہ عقیدہ یسوع کے اس الٰہی کردار کا ذکر کرتا ہے جس کے تحت وہ آخری دن تمام انسانیت کی عدالت کرے گا، بدکاروں کو سزا دے گا، لیکن ایمانداروں کو ابدی اور بابرکت زندگی عطا کرے گا۔
روح القدس کے بارے میں، یہ عقیدہ کہتا ہے کہ وہ کنواری مریم کے یسوع سے حاملہ ہونے کا باعث بنا۔ اس کے علاوہ، یہ محض خدا کی ایک الگ ہستی کے طور پر اس کے وجود کی تصدیق کرتا ہے۔ تاہم، ضمنی طور پر  یہ عقیدہ روح القدس کو کلیسیا کے ساتھ، اور حال اور مستقبل دونوں میں نجات کے ہمارے تجربے کے ساتھ جوڑتا ہے۔
ہم مستقبل کے اسباق میں خدا کی ہر ایک ہستی کے بارے میں مزید تفصیل سے بات کریں گے۔ لہذا ابھی کے لیے ہم صرف اس بات کی نشاندہی کریں گے کہ اس عقیدے کا مقصد نہ صرف تثلیث کی تصدیق کرنا ہے، بلکہ تثلیث کی ہر ہستی کے بارے میں ان طریقوں سے بات کرنا بھی ہے جو مسیحی ایمان کے لیے مرکزی حیثیت رکھتے ہیں۔ اگرچہ اس کے بیانات بہت طویل نہیں ہیں، لیکن یہ عقیدہ خدا اور اس کی ہستیوں کے بارے میں اتنا کچھ کہہ دیتا ہے جو تاریخی مسیحی ایمان کی تصدیق کرنے والوں کو ان لوگوں سے ممتاز کر سکے جو ایسا نہیں کرتے۔
اب جبکہ ہم نے ان عقائدی بیانات کا ذکر کر لیا ہے جو خود خدا کی طرف اشارہ کرتے ہیں،  تو ہم یہ دیکھنے    کے لیے تیار ہیں  کہ  رسولوں کا عقیدہ کلیسیا کے بارے میں کیا  بات کرتا ہے۔

کلیسیا
رسولوں کا عقیدہ کلیسیا کو دو مختلف جملوں میں بیان کرتا ہے۔ اول، کلیسیا کو "پاک عالمگیر کلیسیا" کہا گیا ہے۔ دوم، کلیسیا کو "مقدسوں کی رفاقت" کے طور پر بیان کیا گیا ہے۔ ان جملوں کی تشریح کئی مختلف طریقوں سے کی گئی ہے، اور ہم آئندہ آنے والے  ایک سبق میں ان پر مزید تفصیل سے بات کریں گے۔ فی الحال، ہم صرف اس بات کی نشاندہی کریں گے کہ "پاک عالمگیر کلیسیا"   سے مراد 'رومن کیتھولک کلیسیا' نہیں ہے بلکہ پوری دنیا میں اپنے تمام حصوں سمیت موجود کلیسیا ہے۔
پھر بھی، بہت سے پروٹسٹنٹ ایمانداروں کے لیے کسی بھی شکل میں کلیسیا پر ایمان لانے کے بارے میں سوچنا شاید عجیب لگے (کیونکہ ایمان صرف خدا پر لایا جاتا ہے)۔ لہذا، یہ وضاحت کرنا ضروری ہو گا  کہ جب یہ عقیدہ کہتا ہے کہ "میں ... کلیسیا پر ایمان رکھتا ہوں،" تو اس کا مطلب یہ نہیں ہے کہ ہم اپنا توکل یا بھروسہ کلیسیا پر رکھتے ہیں۔ بلکہ، اس کا مطلب یہ ہے کہ ہم اس یقین کی توثیق کرتے ہیں کہ کلیسیا "پاک" یعنی "مقدس کی ہوئی"   اور "عالمگیر"   ہے، یعنی اس کی حیثیت کائناتی ہے اور یہ کسی ایک مقام یا وقت تک محدود نہیں ہے۔ اور ہم اپنے اس یقین کی تصدیق کرتے ہیں کہ مقدسوں کی رفاقت موجود ہے، یعنی ایمانداروں کی باہمی شراکت ایک حقیقت ہے۔ انہی معنوں میں تاریخی مسیحیت نے کلیسیا کی اہمیت پر اصرار کیا ہے۔
اس سبق میں، ہم کلیسیا کے صرف دو پہلوؤں پر توجہ مرکوز کریں گے جو رسولوں کے عقیدےمیں ایمان کے ارکان کے لیے مرکزی حیثیت رکھتے تھے۔ ایک طرف، ہم کلیسیا میں شمولیت یا شرکت کو دیکھیں گے۔ اور دوسری طرف، ہم کلیسیا کے ذریعے عقائد کے تحفظ پر غور کریں گے۔ آئیے کلیسیا میں شرکت سے آغاز کرتے ہیں۔
شرکت 
جب یہ عقیدہ کہتا ہے، "میں پاک ... کلیسیا پر ایمان رکھتا ہوں،" تو یہ کلیسیا میں شرکت کی اہمیت پر زور دیتا ہے۔ بلاشبہ، مسیحی کلیسیا کی تاریخ میں ایسے بہت سے لوگ رہے ہیں جو خدا کو اپنا باپ، یسوع کو اپنا خداوند، اور روح القدس کو اپنا وکیل تو بنانا چاہتے تھے، لیکن وہ دکھائی دینے والی کلیسیا یعنی خدا کے اکٹھے ہوئے لوگوں کا حصہ بننا نہیں چاہتے تھے۔ جیسا کہ ہم عبرانیوں 25:10 میں پڑھتے ہیں:
اور ایک دُوسرے کے ساتھ جمع ہونے سے باز نہ آئیں جَیسا بعض لوگوں کا دستُور ہے بلکہ ایک دُوسرے کو نصِیحت کریں اور جِس قدر اُس دِن کو نزدِیک ہوتے ہُوئے دیکھتے ہو اُسی قدر زِیادہ کِیا کرو۔ (عبرانیوں 25:10) 
پہلی صدی میں بھی، کچھ اقرار کرنے والے ایماندار عبادت، تعلیم اور رفاقت کے لیے کلیسیا کے طور پر جمع ہونے سے بچنا چاہتے تھے۔ لیکن کلامِ مقدس سکھاتا ہے کہ کلیسیا مسیحیوں کے لیے اہم اور ضروری ہے۔ یقیناً، وہ لوگ جو اصل میں رسولوں کا عقیدہ استعمال کرتے تھے، وہ ایسے نہیں تھے۔ اس کے برعکس، یہ عقیدہ خاص طور پر کلیسیائی عبادت کے دوران استعمال کیا جاتا تھا۔ اور اس کی تصدیق ان لوگوں کی طرف سے کی جاتی تھی جو بپتسمہ کے لیے کلیسیا میں آتے تھے۔ وہ کلیسیا کے پاک جماعت  میں شامل ہونے اور اس کے اجتماعات کا حصہ بننے کے لیے آتے تھے۔ یہ وہ نمونہ ہے جو یہ عقیدہ ہماری پیروی کے لیے پیش کرتا ہے۔
اس کے باوجود، جدید دنیا میں ہمیں اب بھی ایسے مسیحی ملتے ہیں جو کلیسیا سے کتراتے ہیں۔ شاید اس کی وجہ یہ ہے کہ وہ منظم مذہب کو ناپسند کرتے ہیں۔ یا شاید یہ بھی ہو سکتا ہے کہ  دوسرے مسیحیوں نے ان کے ساتھ برا سلوک کیا ہو۔ یا شاید وہ سوچتے ہوں  کہ مسیحی کتابیں پڑھنا، مسیحی ٹیلی ویژن دیکھنا، اور مسیحی ویب سائٹس  دیکھنا ہی کافی ہے۔ لیکن بائبل مسیحیوں کو ایک حقیقی، جسمانی کمیونٹی بنانے کی تعلیم دیتی ہے، اور اس بات پر اصرار کرتی ہے کہ یہ کمیونٹی ہر ایماندار کے لیے انتہائی اہم ہے۔ اگرچہ یہ سچ ہے کہ مسیحیوں کا مسیح اور اس کی روح کے ذریعے ایک دوسرے کے ساتھ روحانی تعلق ہوتا ہے، لیکن پھر بھی کلیسیا کو  صرف روحانی رفاقت تک محدود نہیں ہونا چاہیے ۔ بلکہ، ہماری کمیونٹی ایک خاندان یا محلے کی طرح ہونی چاہیے۔ اسے ایسے لوگوں پر مشتمل ہونا چاہیے جو ایک دوسرے کے ساتھ آمنے سامنےآکر  میل جول رکھتے ہوں۔
کلیسیا میں شرکت کی اہمیت کو ذہن میں رکھتے ہوئے، اب ہم کلیسیا کے ذریعے اور اس کے اندر عقائد کے تحفظ کی طرف بڑھیں گے۔

تحفظ  
ابتدائی ایام سے ہی، کلیسیا میں عقائد اور اعترافات کی باقاعدہ تلاوت، اقرار اور ان کو حفظ کرنے نے ایک بہت ہی اہم کردار ادا کیا۔ یہ  خاص طور پر پہلی صدی اور اس کے بعد کی ابتدائی مسیحیت جیسی معاشرتوں میں   اہم تھا جہاں خواندگی کی شرح بہت ہی کم تھی۔ چنانچہ بہت کم لوگ پڑھ سکتے تھے اور ان لوگوں میں بھی جو لکھ  پڑھ سکتے تھے، بہت ہی کم لوگوں کے پاس  بائبل  ہوا کرتی تھی۔ اس لیے، عبادت کے دوران عوامی طور پر ان عقائد کا باقاعدہ اقرار، کلامِ مقدس کی درست سمجھ بوجھ کے لیے  پیمانہ  یا وہ چیز فراہم کرنے میں اہم کردار ادا کرتا تھا جسے ہم "ایمان کا قاعدہ" یا کلام  کے درست مطالعے کا ضابطہ کہہ سکتے ہیں۔ 
  — ڈاکٹر جوناٹھن ٹی پیننگٹن
جیسا کہ ہم نے ایمان کے قواعد کے بارے میں بات کرتے وقت ذکر کیا تھا، کلیسیا خطا سے پاک  نہیں ہے۔ اور  یاد رہے کہ رسولوں کا عقیدہ ہمیں اس بات کی ترغیب نہیں دے رہا کہ ہماری مقامی کلیسیا جو کچھ بھی سکھائے ہم اس پر آنکھیں بند کر کے ایمان لے آئیں۔ بلکہ، یہ محض اس حقیقت کی تصدیق  کر رہا ہے کہ مسیح نے اپنی کلیسیا کو جزوی طور پر انجیل اور دیگر سچائیوں کی حفاظت اور ان کی منادی کے لیے مقرر کیا ہے۔ یسوع کے بھائی، یہوداہ نے اپنے خط کی تیسری اور چوتھی آیت میں کلیسیا کے مشن کے بارے میں جس طرح لکھا اس پر غور کریں:
 اَے پِیارو! جِس وقت مَیں تُم کو اُس نجات کی بابت لِکھنے میں کمال کوشِش کر رہا تھا جِس میں ہم سب شرِیک ہیں تو مَیں نے تُمہیں یہ نصِیحت لِکھنا ضرُور جانا کہ تُم اُس اِیمان کے واسطے جانفشانی کرو جو مُقدّسوں کو ایک ہی بار سَونپا گیا تھا۔  کیونکہ بعض اَیسے شخص چُپکے سے ہم میں آ مِلے ہیں جِن کی اِس سزا کا ذِکر قدِیم زمانہ میں پیشتر سے لِکھا گیا تھا۔ یہ بے دِین ہیں اور ہمارے خُدا کے فضل کو شَہوت پرستی سے بدل ڈالتے ہیں اور ہمارے واحِد مالِک اور خُداوند یِسُوع مسِیح کا اِنکار کرتے ہیں۔ (یہوداہ 3-4)
یہوداہ کے مطابق، کلیسیا کے کاموں  کا ایک اہم  حصہ ایمان کے لیے جانفشانی کرنا ہے۔یعنی ان سچائیوں اور عقائد کی حفاظت کرنا جو اسے سونپے گئے ہیں، اور ان لوگوں کے خلاف کھڑے ہونا جو جھوٹی تعلیمات اور غلط طریقوں کی ترویج کرتے ہیں۔
اب، ہم میں سے اکثر کے لیے یہ بات واضح ہونی چاہیے کہ آج کلیسیا کے مختلف حصوں میں بہت سی جھوٹی تعلیمات موجود ہیں۔ اور اس کے ساتھ ساتھ بہت سے گناہ آلود  طور طریقے بھی پائے جاتے ہیں۔ اس کے باوجود، خدا نے کلیسیا کو سونپی گئی یہ ذمہ داری کبھی واپس نہیں لی، اور نہ ہی یہ اعلان کیا کہ کوئی دوسرا گروہ یا فرد سچے عقیدے کی حفاظت کا کام سنبھال لے۔ سچائی کی حفاظت کرنا اب بھی کلیسیا ہی کا کام ہے۔
اور کلیسیا اب بھی اپنا کام کرنے کی کوشش کر رہی ہے۔ کبھی ہم اسے دوسروں سے بہتر طور پر انجام دیتے ہیں۔ ہماری الٰہیات کا کچھ حصہ کلامِ مقدس کے ساتھ وفادار ہے، لیکن اس کے دوسرے حصوں میں بہتری، یا مکمل تبدیلی کی ضرورت ہے۔ اور یہ ہمیشہ ایسا ہی رہے گا۔ لیکن اس سبق میں ہمارا مقصد یہ ہے: ہم ہار نہیں مان سکتے۔ ہمیں کلیسیا میں عقیدے کو محفوظ رکھنے کی کوشش جاری رکھنی ہوگی۔ اور اگر ہم اس بلاہٹ  کو ترک کر دیتے ہیں، تو ہم تاریخی مسیحی ایمان کےاس  ایک مرکزی رکن کا انکار کر رہے ہوتے ہیں: "میں ... کلیسیا پر ایمان رکھتا ہوں۔"
اب جبکہ ہم نے خدا اور کلیسیا سے متعلق ایمان کے ارکان کو دیکھ لیا ہے، اب ہم اپنے تیسرے زمرے کی طرف رجوع کرنے کے لیے تیار ہیں: نجات کے بارے میں وہ بیانات جو رسولوں کےعقیدےمیں پیش کیے گئے ہیں۔
نجات 
رسولوں کے عقیدے کے آخر میں نجات کے بارے میں بہت کچھ موجود ہے۔ کچھ لوگ حیران ہوتے ہیں کہ یہ بیانات کسی اور جگہ کے بجائے آخر میں کیوں لکھے گئے  ہیں؟ اور یقیناً، یہ عقیدہ بذاتِ خود ہمیں اس کی وجہ نہیں بتاتا۔ لیکن، اگر آپ اسے دیکھیں، تو جس طرح یہ مجھے نظر آتا ہے وہ یہ ہے کہ یہ عقیدہ پہلے تثلیث — باپ، بیٹے اور روح القدس — کو قائم کرنا چاہتا ہے تاکہ یہ یقینی بنایا جا سکے کہ نجات کا تجربہ اسی تثلیث سے جاری ہو رہا ہے، نہ کہ کسی انسانی تصور یا انسانی نظام سے۔ یہ جاننا کہ خدا باپ، خدا بیٹا، اور خدا روح القدس کون ہے، ہمیں اس دعوت اور وعدے کی طرف لے جاتا ہے کہ اگر ہم اپنے گناہوں کا اعتراف کریں تو ہم نجات پا سکتے ہیں۔ اور اس لیے میرا خیال ہے کہ یہ بیانات آخر میں اس لیے ہیں تاکہ یہ دکھایا جا سکے کہ خدا کے ساتھ ہمارے تعلق کا پھل اس جڑ سے نکلتا ہے کہ خدا اس تثلیث میں کون ہے۔
   — ڈاکٹر اسٹیو ہارپر
عقیدے میں ایمان کے آخری تین ارکان نجات کے پہلوؤں سے متعلق ہیں۔ خاص طور پر، وہ گناہوں کی معافی، جسم کے جی اٹھنے، اور ہمیشہ کی زندگی کا ذکر کرتے ہیں۔ روایتی منظم الٰہیات (systematic theology) میں، جی اٹھنے اور ابدی زندگی کو 'ایسکیٹولوجی' (eschatology) یعنی اخروی علوم کے عنوان کے تحت بھی زیرِ بحث لایا جاتا ہے۔ لیکن آسانی  کی خاطر، ہم انہیں صرف نجات کے عنوان کے تحت ہی بیان کریں گے۔
تمام مسیحی یسوع مسیح کے کفارہ دینے والے کام کے ذریعے گناہوں کی معافی پر ایمان رکھتے ہیں۔ ہم یقین رکھتے ہیں کہ اگر ہم اپنے گناہوں کا اعتراف کریں اور ان سے توبہ کریں، تو خدا ہمیں ان کے بدلے جہنم میں سزا نہیں دے گا۔ اور جیسا کہ رسولوں کا عقیدہ اشارہ کرتا ہے، اپنے ابتدائی ایام سے کلیسیا کا یہ ایمان  رہا ہے۔ اور ہم سب ان صحائف کو جانتے ہیں جو ہمیں سکھاتے ہیں کہ وہ تمام  لوگ جنہیں معاف کر دیا گیا ہے، یسوع مسیح کے ذریعے ابدی زندگی کی نعمت سے نوازے گئے ہیں۔ مثال کے طور پر، یوحنا 16:3-18 ان الفاظ کے ساتھ ہماری حوصلہ افزائی کرتا ہے:
 کیونکہ خُدا نے دُنیا سے اَیسی مُحبّت رکھّی کہ اُس نے اپنا اِکلَوتا بیٹا بخش دِیا تاکہ جو کوئی اُس پر اِیمان لائے ہلاک نہ ہو بلکہ ہمیشہ کی زِندگی پائے۔  کیونکہ خُدا نے بیٹے کو دُنیا میں اِس لِئے نہیں بھیجا کہ دُنیا پر سزا کا حُکم کرے بلکہ اِس لِئے کہ دُنیا اُس کے وسِیلہ سے نجات پائے۔جو اُس پر اِیمان لاتا ہے اُس پر سزا کا حُکم نہیں ہوتا۔ جو اُس پر اِیمان نہیں لاتا اُس پر سزا کا حُکم ہو چُکا۔ اِس لِئے کہ وہ خُدا کے اِکلَوتے بیٹے کے نام پر اِیمان نہیں لایا۔ (یوحنا 16:3-18) 
ہمیشہ کی زندگی ہر ایماندار کا حق ہے۔ بعض لحاظ سے، یہ اس لمحے شروع ہو جاتی ہے جب ہم ایمان لاتے ہیں، کیونکہ ہماری روحوں کو نئی زندگی دی جاتی ہے اور وہ کبھی نہیں مریں گی۔ لیکن عقیدے کے ذریعے توثیق شدہ ابدی زندگی کی نوعیت بعض اوقات جدید  دور کے مسیحیوں کو حیران کر دیتی ہے۔ خاص طور پر، یہ عقیدہ مُردوں کے جی اٹھنے کے بارے میں بات کرتا ہے۔ کبھی کبھی، مسیحی یہ غلطی کرتے ہیں کہ یہ عقیدہ یسوع کے جی اٹھنے کا حوالہ دے رہا ہے۔ لیکن ایسا نہیں ہے۔ یسوع کے جی اٹھنے کا ذکر عقیدے میں پہلے ہی ان الفاظ میں ہو چکا ہے، "تیسرے دن مُردوں میں سے جی اٹھا۔" ایمان کے اس رکن کو دہرایا نہیں گیا۔
بلکہ، جب یہ عقیدہ مُردوں کے جی اٹھنے کی بات کرتا ہے، تو یہ اس بائبلی تعلیم کا حوالہ دے رہا ہوتا ہے کہ تمام لوگ عدالت کے دن جی اٹھیں گے، اور وہ اپنے ابدی انجام کی طرف بے جسم روحوں کے طور پر نہیں، بلکہ مادی اور جسمانی مخلوق کے طور پر جائیں گے۔ یہ کلامِ مقدس کی مستقل تعلیم ہے، اور یہ ہزاروں سالوں سے کلیسیا میں ایمان کا ایک رکن رہا ہے۔ جیسا کہ یسوع نے یوحنا 28:5-29 میں سکھایا:
اِس سے تعجُّب نہ کرو کیونکہ وہ وقت آتا ہے کہ جِتنے قَبروں میں ہیں [ابنِ آدم] کی آواز سُن کر نِکلیں گے۔  جِنہوں نے نیکی کی ہے زِندگی کی قیامت کے واسطے اور جِنہوں نے بدی کی ہے سزا کی قیامت کے واسطے۔ (یوحنا 28:5-29) 
نجات کے بارے میں عقیدے کے بیانات کلامِ مقدس میں واضح طور پر سکھائے گئے ہیں اور بائبلی کلیسیاؤں نے ہمیشہ انہیں اپنائے رکھاہے۔ اس کے باوجود، بہت سے جدید لوگ جو مسیح کی پیروی کا دعویٰ کرتے ہیں، ان بنیادی اور لازمی تعلیمات کو مسترد کرتے ہیں۔ کچھ ایسے ہیں جو اس بات کا انکار کرتے ہیں کہ خدا ہمیں ہمارے گناہ کا جوابدہ ٹھہراتا ہے۔  وہ اس بات پر اصرار کرتے ہیں کہ معافی کی ضرورت ہی نہیں ہے۔ ہماری کلیسیاؤں میں ایسے غیر ایماندار بھی موجود ہیں جو یہ سکھاتے ہیں کہ بس یہی زندگی سب کچھ ہے، اور ہماری کوئی بھی نام نہاد "ابدی" زندگی صرف زمین پر ہمارے جسمانی وجود تک محدود ہے۔ اور بہت سے لوگ یہ غلط یقین رکھتے ہیں کہ ہم ابدیت آسمان میں بے جسم روحوں کے طور پر گزاریں گے۔ انہی وجوہات کی بنا پر، رسولوں کے عقیدے میں موجود ایمان کے ارکان آج کلیسیا کے لیے اتنے ہی اہم اور متعلقہ ہیں جتنے وہ ابتدائی صدیوں میں تھے۔
خلاصہ یہ کہ، رسولوں کا عقیدہ خدا، کلیسیا اور نجات سے متعلق عقائد پر توجہ مرکوز کرتا ہے۔ اس سیریز کے دیگر اسباق میں، ہم ان تصورات میں سے ہر ایک پر بہت زیادہ گہرائی میں تحقیق  کریں گے۔ لیکن ابھی کے لیے، ہم صرف یہ یقینی بنانا چاہتے ہیں کہ ہم اس بڑی تصویر کو سمجھ لیں — کہ عقائد کا یہ مجموعہ اتنا مرکزی اور بنیادی ہے کہ اس نے سینکڑوں سالوں سے مسیحیت کی سرحدوں کا مؤثر طریقے سے تعین اور دفاع  کیا ہے۔
ایمان کے ارکان کے طور پر رسولوں کےعقیدےکی ہماری اب تک کی گفتگو میں، ہم نے عقیدے کی تاریخ پر بات کی ہے، اور اس کی الٰہیات کا ایک جائزہ پیش کیا ہے۔ اب، ہم اپنے تیسرے بڑے موضوع کی طرف بڑھنے کے لیے تیار ہیں: رسولوں کے عقیدےمیں درج ایمان کے ارکان کی ہر دور اور ہر زمانے میں مسلسل رہنے والی  اہمیت۔
اہمیت

ہم رسولوں کےعقیدے میں موجود ایمانی بیانات کی اہمیت کے تین پہلوؤں کا ذکر کریں گے۔ اول، ہم یہ واضح کریں گے کہ یہ تعلیمات بقیہ مسیحی الٰہیات کے لیے بنیادی حیثیت رکھتی ہیں۔ دوم، ہم پوری کلیسیا میں ان تعلیمات کی عالمگیر تصدیق  کے بارے میں بات کریں گے۔ اور سوم، ہم ایمان کے ان ارکان کی متحد کرنے والی نوعیت کا ذکر کریں گے۔ آئیے رسولوں کے عقیدے کے عقائد کی بنیادی خصوصیات کو تلاش کرنے سے آغاز کرتے ہیں۔
اسا سی حیثیت
زیادہ تر لوگ اس تصور سے واقف ہیں کہ بڑی عمارتوں کو ٹھوس بنیادوں کی ضرورت ہوتی ہے۔ بنیاد وہ اساس ہے جس پر باقی عمارت کھڑی کی جاتی ہے۔ یہ وہ لنگر ہے جو عمارت کو مضبوطی سے اپنی جگہ پر تھامے رکھتا ہے، اور جو پورے ڈھانچے کو طاقت اور استحکام فراہم کرتا ہے۔ افسیوں 19:2-21 میں، پولس نے کلیسیا کو ایک ایسی عمارت کے طور پر بیان کیا ہے جس کی بنیاد رسولوں اور نبیوں پر رکھی گئی ہے۔ وہاں  لکھے ہوئے پولُس  کے الفاظ پڑھیں:
پس اب تُم پردیسی اور مُسافر نہیں رہے بلکہ مُقدّسوں کے ہم وطن اور خُدا کے گھرانے کے ہو گئے۔  اور رسُولوں اور نبِیوں کی نیو پر جِس کے کونے کے سِرے کا پتّھر خُود مسِیح یِسُوع ہے تعمِیر کِئے گئے ہو۔  اُسی میں ہر ایک عِمارت مِل مِلا کر خُداوند میں ایک پاک مَقدِس بنتا جاتا ہے۔ (افسیوں 19:2-21) 
ٹھوس اور سچی اساس  یا  بنیاد کے بغیر، کلیسیا کی تعمیر اس طرح نہیں ہو سکتی تھی جو خدا کے لیے باعثِ عزت ہو۔ اور اسی طرح، اگر مسیحی الٰہیات کو خدا کو تعظیم دینی ہے اور اس کے لوگوں کے لیے مفید ہونا ہے، تو اسے سچے عقائد اور اصولوں پر مبنی ہونا چاہیے۔ جس طرح یسوع کلیسیا کے کونے کے سرے کا پتھر ہے، اس کی تعلیمات الٰہیات کے کونے کے سرے کا پتھر ہیں۔ اور جس طرح رسول اور نبی دنیا میں مسیح کا تعارف کروا کر کلیسیا کی بنیاد بنے، رسولوں کا عقیدہ الٰہیات کے لیے بنیادی  اہمیت رکھتا ہے کیونکہ یہ ہمیں کلامِ مقدس میں درج رسولوں کی تعلیمات سے متعارف کرواتا ہے۔
رسولوں کے عقیدےکے بارے میں خوبصورت بات یہ ہے کہ یہ مسیحیت کے ان بنیادی اور ضروری عقائد کا بہت اچھے طریقے سے خلاصہ کرتا ہے جن کی تصدیق آج کے تمام متنوع فرقوں کے ہر مسیحی کے لیے ضروری ہے: کہ خدا کون ہے، خداوند یسوع مسیح کون ہے، روح کا کام  کیا ہےاور یہ کہ روح  نجات کے عقیدے، کلیسیا، اور پھر آخری عدالت اور خداوند یسوع مسیح کی دوسری آمد تک کس طرح کام کرتا ہے۔ آپ ان کلیدی اور لازمی  مسیحی عقائد کے بغیر واقعی مسیحی ایمان نہیں رکھ سکتے۔
— ڈاکٹر اسٹیفن جے ویلم
ہم رسولوں کے عقیدے کی بنیادی نوعیت پر دو حصوں میں غور کریں گے۔ اول، ہم یہ دیکھیں گے کہ یہ کس طرح ایک ایسا  معیار فراہم کرتا ہے جس کے ذریعے دیگر عقائد کو پرکھا جا سکتا ہے۔ اور دوم، ہم اس طریقے کے بارے میں بات کریں گے کہ یہ اس منطقی اساس کے طور پر کام کرتا ہے جس پر دیگر سچے عقائد تعمیر کیے جاتے ہیں۔ آئیے اس  بات سے آغاز کرتے ہیں   کہ  الٰہیاتی معیار کے طور پر رسولوں کے عقیدے  کی کیا حیثیت ہے ۔
معیار  
رسولوں کا عقیدہ ایک عقائدی معیار کے طور پر کام کرتا ہے کیونکہ یہ مسیحیت کے کئی بڑے اور اہم ترین تصورات پیش کرتا ہے۔ یہ تصورات کلامِ مقدس میں اتنے واضح طور پر سکھائے گئے ہیں کہ ہر ایک انہیں پہچانے اور اپنائے ۔ جیسا کہ ہم نے اس سبق میں پہلے کہا، یہ تعلیمات مسیحیت کے لیے ناگزیر ہیں۔ نتیجے کے طور پر، ہر دوسرا عقیدہ جسے ہم اپناتے ہیں، ان تعلیمات کے ساتھ ہم آہنگ ہونا چاہیے۔ ہم کسی ایسے خیال کو قبول نہیں کر سکتے جو ان بُنیادی  تعلیمات کےخلاف  ہو۔
کیا آپ نے کبھی کسی 'صوتِ بازگشت' کے ماہر یا شعبدہ باز (ventriloquist) کو دیکھا ہے؟ یہ ایک ایسا فنکار ہوتا ہے جو اس طرح بول سکتا ہے کہ ایسا لگے جیسے وہ خود نہیں بول رہا۔ یہ فنکار اکثر کٹھ پتلیوں کے ساتھ پرفارم کرتے ہیں، جس سے ایسا لگتا ہے کہ کٹھ پتلی فنکار کے ساتھ گفتگو کر رہی ہے۔ ایک ماہر فنکار کٹھ پتلی کو ایسا دکھا سکتا ہے جیسے وہ زندہ ہو۔ لیکن کارکردگی کتنی ہی متاثر کن کیوں نہ ہو، ہم جانتے ہیں کہ اصل میں فنکار بول رہا ہے نہ کہ کٹھ پتلی۔ ایسا  کیوں ہوتا ہے؟
 اس  کا  جواب بڑا  سادہ سا  ہے۔ ہم جانتے ہیں کہ کٹھ پتلیاں زندہ نہیں ہوتیں، اور وہ واقعی بات نہیں کر سکتیں۔ لہٰذا، جب ہم کسی ایسی کٹھ پتلی کا مشاہدہ کرتے ہیں جو بولتی ہوئی دکھائی دیتی ہے، تو ہم اپنے تجربے کو اس معیار سے پرکھتے ہیں جسے ہم سچ جانتے ہیں۔ چاہے کتنا ہی ایسا کیوں نہ لگے کہ کٹھ پتلی بول رہی ہے، ہمارا  طے شدہ معیار ہمیں بتاتا ہے کہ یہ ظاہری شکل دھوکہ دہی پر مبنی ہے۔ اور اس لیے ہم اس پر یقین کرنے سے انکار کر دیتے ہیں۔ ہم شاید یہ نہ سمجھا سکیں کہ کٹھ پتلی کیسے زندہ دکھائی دے رہی ہے اور اپنے خیالات کا اظہار کر رہی ہے، لیکن ہم جانتے ہیں کہ اس کی کوئی ایسی منطقی وضاحت ہونی چاہیے جو ہمارے معیار کے مطابق ہو۔
اسی طرح، رسولوں کا عقیدہ ان مرکزی عقائد کا خلاصہ کرتا ہے جنہیں ہم اتنی مضبوطی سے تھامے ہوئے ہیں کہ ہم انہیں کبھی تبدیل نہیں کریں گے۔ ہمارا یہ ماننا ہے کہ بائبل ان نکات پر اتنی واضح ہے، اور یہ اتنے اہم ہیں کہ ہم ان پر سمجھوتہ نہیں کر سکتے۔ چنانچہ، لوگ ہمارے سامنے چاہے کوئی بھی دوسرا نکتہِ نظر پیش کریں، ہم کسی بھی ایسی چیز پر یقین کرنے سے انکار کر دیتے ہیں جو کلامِ مقدس کی ان مرکزی تعلیمات کے خلاف ہو۔
جب قائل کر لینے والے جھوٹے اساتذہ ہمارے سامنے ناقص الٰہیات پیش کرتے ہیں، تو عقیدے کو بطور معیار استعمال کرنا ہمیں کلامِ مقدس کے وفادار رہنے میں مدد دیتا ہے۔ ہم میں سے بہت سے لوگ ایسے لوگوں سے ملے ہیں جو اپنے دلائل میں اتنے ماہر ہوتے ہیں اور بطور فرد اتنے متاثر کن ہوتے ہیں کہ ہمارا رجحان ان کی کہی ہوئی زیادہ تر باتوں پر یقین کرنے کی طرف ہوتا ہے — چاہے وہ غلطی پر ہوں یا جھوٹ ہی کیوں نہ  بول رہے ہوں۔ لہذا، ضروری عقائد کی ایک مختصر فہرست کا ہونا  ہمارے لئے مددگار ثابت ہوتا ہے جو ہمیں کلامِ مقدس کی تعلیمات کے ساتھ لنگر انداز کر سکے۔ اور رسولوں کا عقیدہ ایسا ہی ایک لنگر فراہم کرتا ہے۔
مثال کے طور پر، کلیسیا نے اپنی زندگی کی ابتدائی صدیوں میں کئی بڑی بدعتوں کا  مقابلہ کیا تھا۔ اور ان میں سے ایک 'غنوصیت' (Gnosticism) تھی۔ دیگر باتوں کے علاوہ، غنوصیت نے یہ سکھایا کہ ہمارے مادی جسم برے ہیں، اور ہماری روحوں کو ان کے جسمانی قید خانے سے آزاد کرنا بھی  نجات میں شامل ہے۔ اب، ابتدائی کلیسیا میں ہر مسیحی یہ نہیں جانتا تھا کہ اس غلطی کی تردید کیسے کی جائے۔ لیکن جن لوگوں نے رسولوں کا عقیدہ کے عقائد میں تربیت حاصل کی تھی، وہ اس بنیاد پر اعتماد کے ساتھ اس بدعت کو مسترد کر سکتے تھے کہ کلامِ مقدس جسم کے جی اٹھنے کی تعلیم دیتا ہے۔ یعنی، یہ سکھاتا ہے کہ یسوع ہمیں مکمل انسانوں کے طور پر چھڑانے آیا ہے، جس میں نہ صرف ہماری روحیں بلکہ ہمارے جسم بھی شامل ہیں۔
ہم میں سے بہت سے لوگ کسی چالاک  دلیل سے الجھن کا شکار ہوئے ہوتے  ہیں، یا غلط یا توڑ مروڑ کر پیش کیے گئے اعداد و شمار سے گمراہ ہوئے ہوتے  ہیں۔ اب، ہم ہمیشہ یہ واضح نہیں کر سکتے کہ ان دلائل اور نتائج میں کیا خرابی ہے۔ لیکن اس کے باوجود، ہم اعتماد کے ساتھ ان چیزوں کو مسترد کر سکتے ہیں جو رسولوں کے عقیدے کے متصادم اور خلاف ہیں، کیونکہ ہم جانتے ہیں کہ یہ عقیدہ کلامِ مقدس کے ساتھ  وفادار ہے۔
یقیناً، ہم کبھی بھی رسولوں کے عقیدے یا ایمان کے کسی دوسرے بیان کو کلامِ مقدس کے برابر نہیں لانا چاہتے۔ صرف بائبل  بالکل ناقابلِ تردید  اور لا تبدیل ہے۔ اور یہاں تک کہ اگر رسولوں کے عقیدے کے ارکانِ ایمان کو بھی کلامِ مقدس کے متصادم دیکھا جا سکے تو  انہیں مسترد کر دیا جانا چاہیے ۔ لیکن رسولوں کا عقیدہ کلیسیا کی ابتدائی صدیوں سے وقت کی کسوٹی پر پورا اترا ہے۔ اسے بار بار اور ہمیشہ  بائبل کی درست نمائندگی  کرتے ہوئے  دکھایا گیا ہے۔ اس لیے، ہمیں جدید دنیا میں جن بہت سے عقائد کا سامنا کرنا پڑتا ہے، انہیں پرکھنے کے لیے رسولوں کے عقیدے کو  ایک معیار کے طور پر استعمال کرنے میں اعتماد محسوس کرنا چاہیے۔
اس طریقے پر غور کرنے کے بعد جس میں رسولوں کا عقیدہ ایک مفید عقائدی معیار کے طور پر کام کر سکتا ہے، اب ہم اس کے ایک اور بنیادی پہلو کے بارے میں بات کرنے کے لیے تیار ہیں: دیگر الٰہیاتی نکتہِ نظر   کے لیے منطقی اساس کے طور پر اس کا استعمال۔
منطقی اساس   
خیالات کے درمیان منطقی تعلق بالکل ویسا ہی ہے جیسا کسی دریا اور اس کے   سرچشمے کے درمیان ہوتا ہے جہاں سے وہ دریا نکلتا ہے۔ منطقی طور پر بنیادی خیالات دریا کےسرچشمے کی طرح ہوتے ہیں؛ وہ دوسرے خیالات کا ماخذ ہوتے ہیں۔ اور منطقی طور پر منحصر خیالات اس دریا کی طرح ہیں جو قدرتی طور پر اس سرچشمے سے بہتا ہے۔ چنانچہ، جب ہم یہ کہتے ہیں کہ ایک خیال دوسرے کے لیے منطقی اساس کے طور پر کام کرتا ہے، تو ہماری مراد یہ ہوتی ہے کہ ہم ایک ایسی معقول دلیل قائم کر سکتے ہیں جو منطقی طور پر بنیادی خیال سے شروع ہو کر ان دیگر خیالات کے قیام تک پہنچتی ہے جو منطقی طور پر اس پر منحصر ہیں۔ مثال کے طور پر، رسولوں کا عقیدہ خدا باپ کے بارے میں واضح طور پر بہت کم باتیں کہتا ہے۔ یہ صرف اتنا کہتا ہے:
میں ایمان رکھتا ہوں خدا قادرِ مطلق باپ پر،
 جو آسمان اور زمین کا خالق ہے۔
لیکن یہ عقائد ان بہت سی دوسری چیزوں کے لیے منطقی اساس بنتے ہیں جو ہم باپ کے بارے میں مانتے ہیں۔ مثال کے طور پر، اس بنیاد پر کہ خدا آسمان اور زمین کا خالق ہے، ہم بجا طور پر یہ بھی مانتے ہیں کہ وہ آسمان اور زمین پر اختیار رکھتا ہے، اور یہ کہ اصل تخلیق اچھی تھی، اور یہ کہ ہم   دنیا کی فطرتی تخلیقوں  کو دیکھ کر خدا کے بارے میں بہت کچھ سیکھ سکتے ہیں۔
ہم ایک درخت کو دیکھ کر منطقی طور پر بنیادی عقائد کی اہمیت کی وضاحت کر سکتے ہیں۔ ہم زمین کو بذاتِ خود کلامِ مقدس تصور کر سکتے ہیں، جس میں سے الٰہیات کا درخت اگ رہا ہے۔ درخت کا تنا اور اس کی بڑی شاخیں بنیادی ترین عقائد کی نمائندگی کرتی ہیں۔ یہ صرف کلامِ مقدس پر مبنی اور اسی پر منحصر ہیں۔ لیکن جیسے جیسے بڑی شاخیں زیادہ  اور چھوٹی  چھوٹی شاخوں میں تقسیم ہوتی ہیں، وہ ان عقائد کی طرف بڑھتی ہیں جو منطقی طور پر بڑی شاخوں سے نکلتے ہیں۔ اور جب ہم درخت کے پتوں کو دیکھتے ہیں، تو ہم ان خیالات کو دیکھ رہے ہوتے ہیں جو چھوٹی شاخوں پر منحصر ہوتے ہیں۔ جب ہم اس طرح تصور کرتے ہیں، تو رسولوں کےعقیدے  سے آغاز کرنے کی اہمیت واضح ہو جاتی ہے۔ ہمیں پہلے بڑے عقائد سیکھنے کی ضرورت ہے، تاکہ درخت کی شکل ترتیب پا جائے اور اس کی جڑیں کلامِ مقدس میں مضبوطی سے گڑ جائیں۔
یہ ہمارے لیے دو کام کرتا ہے۔ اول، یہ ہمارے الٰہیاتی نظام میں موجود مختلف عقائد کے درمیان تعلق کو دیکھنے  اور سمجھنے میں ہماری مدد کرتا ہے۔ اور دوم، یہ ہمیں ان عقائد کے بارے میں سوچنے میں مدد دیتا ہے جو کلامِ مقدس سے زیادہ دور محسوس ہوتے ہیں، تاکہ ہم ان کم مرکزی خیالات کو اپنے بنیادی عقائد کے ساتھ ہم آہنگ کر سکیں۔
رسولوں کےعقیدے  میں موجود عقائد مسیحی   ایمان کی سچائی  کی روح  کو واضح کرتے ہیں۔ رسولوں کا عقیدہ درحقیقت دوسری صدی سے شروع ہوا؛ اس نے دوسری صدی میں کئی شکلیں اختیار کیں، اور آخر کار وہ شکل اختیار کی جس  سے ہم واقف  ہیں۔ رسولوں کےعقیدے  میں ہمارے   پاس تثلیث ہے: باپ، بیٹا اور روح القدس۔ اس میں ہمارے  پاس  مسیح  کا مجسم ہونا اُس کی   کفارہ دینے والی موت، فتح مند قیامت اور مستقبل میں خداوند یسوع کی واپسی موجود ہے۔ اس میں ہمارے  پاس گناہوں کی معافی ہے۔ اس میں ہمارے  کے پاس کلیسیا کی حقیقت بطور ان لوگوں کی رفاقت موجود ہے جو مسیح میں نئے سرے سے پیدا ہوئے ہیں۔ اور میرا خیال ہے کہ کسی بھی کلیسیا کے لیے اس سے زیادہ صحت مند بات کوئی نہیں ہو سکتی کہ وہ وقتاً فوقتاً رسولوں کےعقیدے  پر کام کرتی رہے اور اِن عقائد کو اجاگر کرتی رہے۔
— ڈاکٹر جے آئی پیکر
رسولوں کےعقیدے  کی اہمیت کو اس کی بنیادی نوعیت کے حوالے سے دیکھنے کے بعد، اب ہم اس کی تعلیمات کی عالمگیر توثیق کو بیان کرنے کے لیے تیار ہیں۔


عالمگیر
حقائق کی سچائی کو پرکھنے کا ایک طریقہ یہ ہے کہ دیکھا جائے کہ مختلف گواہ  اس کے بارے میں کیا کہتے ہیں۔ جتنے زیادہ گواہ کسی خیال کی سچائی کی تصدیق کریں گے، اتنا ہی زیادہ امکان ہے کہ ہم اس پر یقین کریں۔ یہی بات الٰہیات میں بھی درست ہے۔ جب ہم یہ طے کرنے کی کوشش کرتے ہیں کہ ہمیں کیا ماننا چاہیے، تو یہ جاننا  ہمارے لئے  ثابت ہوتا ہے کہ پوری تاریخ میں دوسرے لوگوں نے کیا مانا ہے، اور ساتھ ہی یہ بھی کہ جدید دنیا میں لوگ کیا مانتے ہیں۔ اور جب رسولوں کےعقیدے  بات کی آتی ہے، تو اس کے عقائدی بیانات کی ہمیشہ زیادہ تر جگہوں پر زیادہ تر مسیحیوں نے تصدیق ہی  کی ہے۔
ہم رسولوں کےعقیدے  میں ایمان کے ارکان کی عالمگیر نوعیت کو تین تاریخی ادوار میں تلاش کریں گے۔ اول، ہم دیکھیں گے کہ یہ عقائد عہد نامہِ جدید میں جڑے ہوئے ہیں۔ دوم، ہم دیکھیں گے کہ کلیسیا کی پوری تاریخ میں زیادہ تر مسیحیوں نے ان کی تصدیق کی ہے۔ اور سوم، ہم ان طریقوں پر نظر ڈالیں گے جن سے یہ آج بھی کلیسیا کی اہم  خصوصیت بنے ہوئے ہیں۔ آئیے عہد نامہِ جدید اور ان عقائد کی اس کی مستقل اور مسلسل تصدیق سے آغاز کرتے ہیں۔
عہد نامہِ جدید  
کلیسیا کے ابتدائی ایام سے ہی مسیح اور رسولوں کی تعلیمات پر اختلافات رہے ہیں۔ ان میں سے کچھ اختلافات کلیسیا سے باہر پیدا ہوئے، جبکہ دیگر کلیسیا کے اندر سے آئے۔ مثال کے طور پر، پولس نے کثرت سے ان یہودی مسیحیوں کے خلاف لکھا جو یہ مطالبہ کرتے تھے کہ غیر قوموں سے آنے والے نئے ایمانداروں  کا ختنہ کیا جائے، جیسا کہ گلتیوں 5 میں ملتا ہے۔ اور 2 پطرس 2 میں، پطرس نے خبردار کیا کہ کلیسیا میں جھوٹے استاد ہوں گے۔ عہد نامہِ جدید، یسوع اور رسولوں کی طرف سے مختلف لوگوں کے غلط خیالات کی اصلاح کی مثالوں سے بھرا ہوا ہے۔
اور کلیسیا میں غلطیاں اس وقت  بہت خطرناک ہوتی ہیں جب اہم عقائد خطرے میں ہوں۔ یہی وجہ ہے کہ یسوع اور عہد نامہِ جدید کے مصنفین الٰہیات کے بنیادی نکات پر غلطیوں کی اصلاح کے لیے اتنے فکر مند تھے۔ اور قابلِ ذکر بات یہ ہے کہ جب انہوں نے اپنی اصلاحات پیش کیں، تو وہ ایک دوسرے سے مکمل طور پر متفق تھے۔ اس وقت کلیسیا میں موجود بہت سی جھوٹی تعلیمات کے باوجود، عہد نامہِ جدید اپنے اندر ایک اٹوٹ عقائدی وحدت پیش کرتا ہے۔
  کلیسیا نے ان کتابوں پر مشتمل ایک قانونِ مقدس  مرتب کیا  جس میں کلیسیا کو صدیاں لگیں۔یہ کوئی فوری عمل نہیں تھا ۔ یہ حقیقت اس بات کی نشاندہی کرتی ہے کہ کلیسیا کا سوچا سمجھا فیصلہ یہ ہے کہ اس میں  وحدت کا ایک مرکز موجود ہے۔ یہ کوئی ایسی بات نہیں ہے جسے ہم آسانی سے نظر انداز کر سکیں، اور حقیقت میں، پچھلے 2000 سالوں میں کلیسیا کے اندر موجود علماء کا یہی فیصلہ رہا ہے۔ اور اس کے باوجود، جب ہم عہد نامہِ جدید کی دستاویزات کے درمیان وحدت کے مرکز کے بارے میں بات کر سکتے ہیں، تو آپ کو یہ تسلیم کرنا پڑے گا کہ ان کے درمیان نکتہِ نظر   کے اختلافات موجود ہیں۔ میرے خیال میں اصل بات یہ ہے کہ نکتہِ نظر کے یہ اختلافات درحقیقت عقائدی دعووں کے تضاد تک نہیں پہنچتے۔ آپ کو مختلف زاویے، مختلف زور، حقیقت کے بارے میں بات کرنے کے مختلف طریقے، اور حقیقت کے مختلف پہلو ملتے ہیں۔ لیکن، کم از کم میرے فیصلے کے مطابق، عہد نامہِ جدید کی مختلف کتابوں کے درمیان کوئی واضح اور بڑا  تضاد موجود نہیں ہے۔
— ڈاکٹر ڈیوڈ آر باؤر
اس وحدت کی روشنی میں، جب عہد نامہِ جدید  ، رسولوں کےعقیدے  میں درج ایمان کے ارکان کی تصدیق  کرتا ہے، تو یہ کہنا بجا ہے کہ وہ عالمگیر طور پر ایسا کرتا ہے۔ یہ مستقل طور پر باپ، بیٹے اور روح القدس کی الوہیت کی حمایت کرتا ہے، جبکہ ساتھ ہی اس بات پر اصرار کرتا ہے کہ خدا صرف ایک ہی ہے۔ اناجیل مسیح کے تجسم، پیدائش، زندگی، خدمت، موت، قیامت اور صعود کے حقائق پیش کرتی ہیں۔ اور عہد نامہِ جدید کی کتابیں کلیسیا اور نجات کے بارے میں اس عقیدے کے بیانات کی مکمل تائید کرتی ہیں۔
عہد نامہِ جدید کو دیکھنے کے بعد، آئیے دیکھتے ہیں کہ یہ عقائد پوری کلیسیائی تاریخ میں کس طرح عالمگیر طور پر مسیحیت کی پہچان بنے رہے ہیں۔
کلیسیائی تاریخ  
عہد نامہِ جدید کی کلیسیا کی طرح، بعد کی صدیوں کی کلیسیا  ؤں نے بھی  کئی طرح کی مختلف قسم کی الٰہیات کا مظاہرہ کیا۔ بہت سے معمولی مسائل پر بہت کم اتفاق  پایا جاتا تھا۔ لیکن زیادہ مرکزی عقائد، جیسے رسولوں کے عقیدے میں درج ایمان کے ارکان، تقریباً عالمگیر طور پر تسلیم کیے گئے اور ان کی  تصدیق کی گئی  ۔ اور ان صورتوں میں جہاں ان بنیادی عقائد کو مسترد کیا گیا، کلیسیا اور تاریخ نے بڑی حد تک ان اختلاف کرنے والوں کو فرقہ پرست اور جھوٹے استادوں  میں شمار کیا۔
صرف ایک مثال کے طور پر، چوتھی صدی عیسوی کے واقعات پر غور کریں۔ رسولوں کے عقیدے کے ابتدائی نسخے اس وقت پہلے سے ہی رائج تھے۔ تاریخ کے اس موڑ پر کئی بدعتیں ابھریں جن سے کلیسیا نے اپنی کونسلوں میں نمٹا۔ ان میں سے کچھ مقامی کونسلیں تھیں، لیکن دوسروں کو "عالمگیر" (ecumenical) سمجھا جاتا تھا کیونکہ ان میں پوری دنیا کی کلیسیا کے بیشتر حصوں سے بشپ شامل تھے۔ مثال کے طور پر، 325 عیسوی میں نیقیہ کی کونسل اور 381 عیسوی میں قسطنطنیہ کی کونسل عالمگیر کونسلیں تھیں جو رسولوں کے عقیدے  میں درج ایمان    کے کئی ارکان سے جُڑے ہوئے     مسائل سے نمٹ رہی تھیں۔
نیقیہ کا موجودہ عقیدہ ابتدائی طور پر 325 عیسوی میں نیقیہ کی کونسل میں تیار کیا گیا تھا، اور یہ اپنی موجودہ شکل تک 381 عیسوی میں قسطنطنیہ کی کونسل میں پہنچا۔ یہ بڑی حد تک رسولوں کے عقیدے کی توسیع اور وضاحت ہے، جس کا مقصد عقیدے کی غلط تشریحات کی تردید کے لیے اس کے کئی تصورات کو واضح کرنا تھا۔
مثال کے طور پر، غنوصیت (Gnosticism) نامی بدعت یہ سکھاتی تھی کہ بائبل کے جس خدا نے دنیا بنائی ہے وہ خود کسی دوسرے خدا کی طرف سے تخلیق کیا گیا تھا۔ رسولوں کے عقیدے میں غنوصیت جیسی بدعتوں کی واضح طور پر مذمت نہیں کی گئی تھی، اس لیے نیقیہ کے عقیدے میں ایسی زبان شامل کی گئی تاکہ رسولوں کے عقیدے کے مقصد کو مزید واضح کیا جا سکے۔ خاص طور پر، جہاں رسولوں کا عقیدہ محض یہ کہتا تھا کہ "میں ایمان رکھتا ہوں خدا قادرِ مطلق باپ پر، جو آسمان اور زمین کا خالق ہے،" وہاں نیقیہ کے عقیدے نے یہ وسیع بیان پیش کیا: "ہم ایک خدا، قادرِ مطلق باپ، آسمان اور زمین، اور تمام دیکھی اور ان دیکھی چیزوں کے خالق پر ایمان رکھتے ہیں۔" یہاں چار باتوں پر غور کریں:
اول، نیقیہ کا عقیدہ رسولوں کا عقیدہ پر مبنی ہے۔ رسولوں کے عقیدے کو  اپنے عقیدے کی  بنیاد بنا کر، نیقیہ کی عالمگیر کونسل نے یہ ثابت کیا کہ کلیسیا عالمگیر طور پر رسولوں کے عقیدے کی تصدیق کرتی ہے۔
دوم، نیقیہ کا عقیدہ لفظ "میں" کی جگہ لفظ "ہم" سے شروع ہوا۔ جہاں رسولوں کا عقیدہ بپتسمہ کے وقت کسی فرد کے ایمان کے اقرار کے طور پر  استعمال کیا جاتا تھا، وہاں نیقیہ کا عقیدہ ایک ایسا بیان تھا کہ کلیسیا عالمگیر اور اجتماعی طور پر انہی عقائد کی تائید کرتی ہے۔
سوم، نیقیہ کے عقیدے نے لفظ "خدا" سے پہلے لفظ "ایک" کا اضافہ کر کے وضاحت پیش کی۔ اس نے اس بات کو واضح کر دیا جو رسولوں کا عقیدہ میں اشارتاً موجود تھی: کہ خدا صرف ایک ہی ہے۔
اور چہارم، نیقیہ کے عقیدے نے یہ وضاحت پیش کی کہ خدا نے روحوں جیسی غیر مرئی چیزوں سمیت ہر چیز کو تخلیق کیا ہے۔ اس سے یہ واضح ہو گیا کہ خدا خود تخلیق نہیں کیا گیا تھا۔ دوبارہ  نوٹ کریں  کہ یہ نکتہ رسولوں کے عقیدے میں پوشیدہ تھا، چنانچہ نیقیہ کے عقیدے نے صرف معاملے کو واضح کیا۔
دیگر کونسلوں اور ماہرینِ الٰہیات کی طرف سے اس قسم کی تصدیقیں  اور وضاحتیں صدیوں تک پیش کی جاتی رہیں۔ بعض اوقات کونسلوں کے فیصلے تمام کلیسیاؤں نے قبول نہیں کیے۔ ایک کونسل کچھ کلیسیاؤں کے خیالات کی مذمت کرتی؛ دوسری کونسل دیگر کلیسیاؤں کے خیالات کی مذمت کرتی۔ لیکن زیادہ تر معاملات میں، ان  ا ختلافات  کے دونوں جانب  کی کلیسیاؤں نے رسولوں کے عقیدے کے بنیادی اصولوں کی تصدیق جاری رکھی۔
اسی وجہ سے، رسولوں کے عقیدے کو عام طور پر مسیحی ایمان کا سب سے بنیادی اور سب سے زیادہ عالمگیر بیان سمجھا گیا ہے۔ پوری تاریخ میں عالمگیر قبولیت کے لحاظ سے صرف نیقیہ کا عقیدہ ہی رسولوں کا عقیدہ کے قریب پہنچ سکا ہے۔ لیکن نیقیہ کا عقیدہ اتنا سادہ اور بنیادی نہیں ہے۔ اس میں کئی الٰہیاتی بیانات شامل ہیں جنہیں اکثر ماہرینِ الٰہیات بھی غلط سمجھتے ہیں۔ یہی وجہ ہے کہ ہم نے مسیحی ایمان کے مرکزی اصولوں کے اس مطالعے کے لیے رسولوں کے عقیدے کو بنیاد کے طور پر منتخب کیا ہے۔
اب تک، ہم نے رسولوں کے عقیدے کے ساتھ عہد نامہِ جدید کے عالمگیر اتفاق کی نشاندہی کی ہے، اور کلیسیائی تاریخ میں اس کے عقائد کی قبولیت کا ذکر کیا ہے۔ اب ہم دورِ حاضر کے بارے میں بات کرنے کے لیے تیار ہیں۔ یہ بات  نوٹ  کرنے کی ہے کہ یہی عقائد آج بھی مسیحی کلیسیا کی پہچان ہیں۔
دورِ حاضر  
جھوٹے استادوں نے ہر دور میں ان بنیادی عقائد کا انکار کیا ہے جنہیں کلیسیا صدیوں سے تھامے ہوئے ہے۔ جدید دنیا میں، 'یہواہ وٹنس ' (Jehovah’s Witnesses) اور 'مورمنز' (Mormons) جیسے فرقے خود کو مسیحی سمجھتے ہیں کیونکہ وہ بائبل کو قبول کرتے ہیں اور کسی نہ کسی طریقے سے مسیح کی پیروی کرنے کی کوشش کرتے ہیں۔ لیکن وہ حقیقی معنوں میں مسیحی نہیں ہیں کیونکہ وہ ان بنیادی عقائد کا انکار کرتے ہیں جنہوں نے دو ہزار سال سے مسیحیت کی سرحدوں کا تعین کیا ہے — وہ عقائد جو رسولوں کے عقیدے کے   ایمان کے ارکان  میں پائے جاتے ہیں۔ یہاں تک کہ کچھ ایسی کلیسیاؤں میں بھی جنہیں  بدعتی فرقہ (cult) تسلیم نہیں کیا جاتا، اسی طرح کی بنیادی تعلیمات کا انکار پایا جاتا ہے، جیسا کہ مسیحی کلیسیاؤں کے اندر بعض انفرادی استاد  کرتے ہیں۔
لیکن اگر اتنے زیادہ لوگ رسولوں کے عقیدے میں درج نظریات کو مسترد کرتے ہیں، تو ہم یہ کیسے کہہ سکتے ہیں کہ یہ عقیدہ آج عالمگیر طور پر کلیسیا کی خصوصیت ہے؟ اس کےجواب کے دو پہلو  ہیں ۔  ایک تو یہ کہ مسیحی ہونے کا دعویٰ کرنے والی کلیسیاؤں کی ایک بہت بڑی اکثریت ان عقائد کی تصدیق کرتی ہے۔ ہر طرح کے قدامت پسند پروٹسٹنٹ انہیں سکھاتے اور مانتے ہیں، ان میں بیپٹسٹ  ،میتھوڈسٹ، لوتھرن، اینگلیکن، پریسبیٹیرین وغیرہ سب شامل ہیں۔ ان کی تصدیق بڑی غیر پروٹسٹنٹ کلیسیاؤں، جیسے کہ رومن کیتھولک کلیسیا اور مشرقی آرتھوڈوکس کلیسیاؤں کی طرف سے بھی کی جاتی ہے۔
اس کے علاوہ، جو کلیسیا ان عقائد کا انکار کرتی ہیں، انہیں غالباً "مسیحی" نہیں کہا جانا چاہیے۔ اگرچہ وہ بائبل کی تائید کر تے ہیں  اور مسیح کی پیروی کا دعویٰ کرتے  ہیں، لیکن وہ اصل میں کلامِ مقدس یا تاریخی کلیسیا کی تعلیمات کو نہیں اپناتے۔ اور اسی وجہ سے، وہ حقیقی معنوں میں مسیحی نہیں ہیں۔
جب آپ رسولوں کے عقیدے میں بیان کردہ عقائد کی اہمیت کے بارے میں سوچتے ہیں، تو   یہ چیزیں کلیسیا کی زندگی، انجیل کی نوعیت کے بارے میں ہماری سمجھ بوجھ اور مسیح میں اپنی نجات کی سمجھ کے لیے بالکل لازمی  ہیں۔ مثال کے طور پر، یہ عقائد ہمیں خدا کی تثلیثی فطرت کے بارے میں بتاتے ہیں — خدا باپ ہے، خدا بیٹا ہے، اور خدا روح القدس ہے۔ چنانچہ، اگر ہم مسیحی بننا چاہتے ہیں، تو ہم  کوئی ایسا تاثر نہیں دے سکتے کہ جیسے تثلیث کا عقیدہ ہمارے ایمان پر کوئی چھوٹی سی اضافی تہہ ہے، گویا یہ عقیدہ  اسے کسی قسم کا اضافی "تڑکا"  لگا دیتا ہے۔ اس کے بجائے، تثلیث کا عقیدہ اس بارے میں ایک بیان ہے کہ ہمارا خدا، اپنی ذات اور صفات  میں، درحقیقت   کون ہے۔
— ڈاکٹر اسٹیو بلیکمور
میں کہوں گا کہ رسولوں کے عقیدے میں موجود عقائد ،مسیحیت کے لیے ناگزیر اور انتہائی  بنیادی نوعیت کے  ہیں۔ اور درحقیقت، اگر آپ ان سے ہٹتے ہیں، تو آپ ا صل  مسیحی ایمان سے دور ہو رہے ہوتے  ہیں۔ ابتدائی کلیسیا کا تجربہ یہی ہے۔ انہوں نے دریافت کیا کہ بائبل کی تشریح کے ہر طرح کے مختلف طریقے ہو سکتے ہیں اور انہوں نے کہا، "یہ صحیح طریقہ ہے۔" یہ ایک  ریل کی پٹری  کی طرح ہے — "یہ وہ درست راستہ ہے جس  پر چل کر  بائبل کی تشریح کی جانی چاہیے۔  آپ اس سے ہٹیں گے تو آپ  اصل مسیحی ایمان سے دور ہو جائیں گے۔" اور اسی لیے، میرے خیال میں، رسولوں کا عقیدہ  آج تک مستند اور حقیقی  بائبلی ایمان کی اصل روح بیان  کرتا ہے۔
   — ڈاکٹر پیٹر واکر
چونکہ رسولوں کے عقیدے میں  جن  عقائد  عقائد کو بیان کیا گیا ہے، وہ اتنے بنیادی اور عالمگیر ہیں، اس لیے وہ ایمانداروں پر   ایک ایسا  اثر ڈالتے ہیں جو انہیں اتفاق اور اتحاد کی طرف لے جاتا  ہے۔ یہ آج کے دور میں خاص طور پر بہت اہم  ہے کیونکہ جدید کلیسیا میں بہت زیادہ تقسیم پائی جاتی ہے۔
متحد کرنے والا
شاید آپ ایسے مخلص مسیحیوں سے ملے ہوں جو الٰہیات سیکھنے کے تصور کی مخالفت کرتے ہوں  کیونکہ وہ اس بات پر قائل ہوتے  ہیں کہ عقیدے    صرف مسیحیوں کو ایک دوسرے کے خلاف تقسیم کرتے ہے۔ وہ رسمی الٰہیات کے خلاف اس مزاحمت کو ان نعروں کے ساتھ پھیلاتے ہیں جیسے: "یسوع ہمیں متحد کرتا ہے، لیکن عقیدہ ہمیں تقسیم کرتا ہے۔" اور اس موقف میں سچائی کا ایک پہلو موجود ہے۔ ہر دور کے مسیحی عقائدی معاملات پر ایک دوسرے سے الگ ہوئے، ایک دوسرے کی مذمت کی، ایک دوسرے پر ظلم کیا اور یہاں تک کہ جنگیں بھی لڑیں۔ اس کے باوجود، عہد نامہِ جدید کلیسیا کو عقائدی وحدت کے لیے کوشش کرنے کی نصیحت  کرتا  ہے۔
مثال کے طور پر، افسیوں 11:4-13 میں ہم یہ الفاظ پڑھتے ہیں:
[یسوع] نے بعض کو رسُول اور بعض کو نبی اور بعض کو مُبشِّر اور بعض کو چرواہا اور اُستاد بنا کر دے دِیا۔  تاکہ مُقدّس لوگ کامِل بنیں اور خِدمت گُذاری کا کام کِیا جائے اور مسِیح کا بدن ترقّی پائے۔  جب تک ہم سب کے سب خُدا کے بیٹے کے اِیمان اور اُس کی پہچان میں ایک نہ ہو جائیں اور کامِل اِنسان نہ بنیں یعنی مسِیح کے پُورے قَد کے اندازہ تک نہ پُہنچ جائیں۔ (افسیوں 11:4-13) 
اس اقتباس میں، پولس نے کلیسیا  کا ذکر   مسیح کے بدن کے طور پر کیا ہے۔ اور اس نے اشارہ کیا کہ کلیسیا مسیح میں اس وقت تک کمال   تک نہیں پہنچ سکتی جب تک کہ ہم ایمان اور علم میں متحد نہ ہو جائیں۔ اسی وجہ سے، عقائدی وحدت ہر مسیحی کا مقصد ہونا چاہیے۔
یقیناً، ہماری مسیحی زندگی کے بہت سے دوسرے پہلوؤں کو الٰہیات کے مطالعے پر اثر انداز ہونا چاہیے۔ ہمیں خدا اور اپنے پڑوسیوں سے محبت کرنے، پاکیزگی اختیار کرنے، روح القدس کی قدرت پر بھروسہ کرنے اور خدا اور اس کے کلام پر غور و فکر کرنے جیسی چیزوں کی ضرورت ہے۔ جب ہم صرف عقیدے پر توجہ دیتے ہیں اور دیگر خدشات کو نظر انداز کر دیتے ہیں، تو ہم اکثر بری طرح بھٹک جاتے ہیں۔ جیسا کہ رسول پولس نے 1 کرنتھیوں 2:13 میں خبردار کیا:
 اور اگر مُجھے نبُوّت مِلے اور سب بھیدوں اور کُل عِلم کی واقفِیت ہو اور میرا اِیمان یہاں تک کامِل ہو کہ پہاڑوں کو ہٹا دُوں اور مُحبّت نہ رکھُّوں تو مَیں کُچھ بھی نہیں۔
 (1 کرنتھیوں 2:13) 
جیسا کہ یہ آیت اور بہت سی دوسری آیات واضح  کرتی ہیں، الٰہیاتی علم حاصل کرنا اہم ہے، لیکن یہ مسیحی ایمان کی سب سے بڑی خوبی نہیں ہے۔ الٰہیاتی اختلافات  کے تباہ کن نتائج سے بچنے کا ایک مؤثر طریقہ یہ ہے کہ ہم اس عقائدی وحدت  اور اتفاق میں خوشی منائیں ،جس میں ہم  دنیا بھر  میں مسیح کے تمام پیروکاروں کے ساتھ شامل  ہیں۔ جب ہم الٰہیات کی تفصیلات کے لیے اپنی فکر کو وحدت کی مناسب فکر کے ساتھ متوازن کرتے ہیں، تو عقیدہ درحقیقت ہمیں تقسیم کرنے کے بجائے متحد کر سکتا ہے۔
یسوع مسیح کی کلیسیا آج وحدت کے بارے میں کافی فکر مند ہے۔ ہمارے پاس روح القدس، خواتین، اور بپتسمہ پر بہت سے فرقے اور مختلف نکتہِ نظر  موجود ہیں۔ پھر بھی ایسا لگتا ہے کہ آج اکیسویں صدی میں، ہم سچائی کی بنیاد کے بجائے عمل کی بنیاد پر اکٹھے ہونے اور دنیا تک پہنچنے میں زیادہ دلچسپی رکھتے ہیں۔ میں یوحنا 17 اور افسیوں 4 کے بارے میں سوچ رہا ہوں۔ یہ بہت دلچسپ ہے کہ  خداوند یسوع اور رسول پولس بھی، جب وہ وحدت کے بارے میں سوچتے ہیں  تو وہ اس وحدت کے بارے میں سوچ رہے ہوتے  ہیں جو ہمارے ایک خدا، ایک خداوند، ایک روح، ایک ایمان اور ایک بپتسمہ کی وجہ سے ہے۔ چنانچہ، وہ سچائیاں، یا سچائیوں  کا وہ مجموعہ جس پر ہم ایمان رکھتے ہیں، مسیح میں ہماری وحدت اور  اتفاق  کی بنیاد ہونا چاہیے۔
— ڈاکٹر سیموئیل لنگ
دنیا بھر میں مسیح کے کروڑوں سچے پیروکار موجود ہیں جو رسولوں کےعقیدے میں بیان کی گئی  مرکزی بائبلی تعلیمات کے ساتھ پختہ عہد پر قائم ہیں۔ درحقیقت، اسی  لمحے میں جب آپ یہ پڑھ رہے ہیں،  بے شمار مسیحی ان سچائیوں  کی خاطر ظلم و ستم اور یہاں تک کہ شہادت کا سامنا کر رہے ہیں۔ وہ کئی دوسرے الٰہیاتی مسائل پر ہم سے اختلاف کر سکتے ہیں۔ درحقیقت، وہ ان نکتہِ نظر   پر سخت اعتراض کر سکتے ہیں جو آپ کے لئے  اور  میرے لئے اہم  ہیں۔ لیکن ہمارے اختلافات کے باوجود، ہم اس بات پر ایک ساتھ کھڑے ہیں جو یہ عقیدہ خدا، کلیسیا اور نجات کے بارے میں کہتا ہے۔ یاد رکھیں کہ یسوع نے یوحنا 23:17 میں کلیسیا کے لیے کیا دعا کی تھی:
 مَیں اُن میں اور تُو مُجھ میں تاکہ وہ کامِل ہو کر ایک ہو جائیں اور دُنیا جانے کہ تُو ہی نے مُجھے بھیجا اور جِس طرح کہ تُو نے مُجھ سے مُحبّت رکھّی اُن سے بھی مُحبّت رکھّی۔
 (یوحنا 23:17) 
غور کریں کہ یسوع نے کہا کہ کلیسیا میں وحدت اس بات کا ثبوت ہے کہ اسے باپ نے بھیجا تھا۔ جب ہم مسیح کے دیگر پیروکاروں کے ساتھ کندھے سے کندھا ملا کر کھڑے ہوتے ہیں، اور اپنے اُن  الٰہیاتی عقائد   پر زور دیتے ہیں جن پر ہمارا اتفاق ہے، تو ہم دنیا کے سامنے گواہی دیتے ہیں کہ انجیل سچی ہے، اور اس سے  انجیل کی منادی کو تقویت ملتی  ہے۔
انجیل کی  خوشخبری  کی تعریف کا تعین کرنے اور انجیل کی مشترکہ بنیاد پر اتفاق کرنے کے بعد، میں سمجھتا ہوں کہ ایک طریقہ جس سے ہم وحدت اور سچائی کی پیروی کر سکتے ہیں وہ یہ کہنا ہے کہ ہم اس وحدت کے لیے اتنے پُرعزم ہیں جو ہمیں انجیل میں حاصل ہے، کہ ہم زندگی اور خدمت  میں ایک دوسرے کے ساتھ وحدت کی اس طرح پیروی کریں گے کہ ہم ایک دوسرے سے سچائی کے اپنے عقائد  کو چھوڑنے کا مطالبہ نہیں کریں گے۔ بلکہ ہم حقیقت میں ان معاملات پر  بھی  خوش ہوں  گے جن میں ہم ایک دوسرے سے اختلاف رکھتے ہیں۔ ہم ایک دوسرے سے احترام کے ساتھ اختلاف کرتے ہیں۔ ہم ایک دوسرے سے دانشمندی کے ساتھ اختلاف کرتے ہیں۔ ہم ایک دوسرے سے محبت کے ساتھ اختلاف کرتے ہیں۔ لیکن ہم ایک دوسرے میں ان چیزوں کی تلاش کرتے ہیں جن میں ہمیں سچائی اور عقائدی سطح پر باہمی خوشی حاصل ہو۔ اور ہم کسی حد تک ان چیزوں  پر خوش ہوتے  ہیں، تاکہ وحدت سے لطف اندوز ہوا جا سکے اور تاکہ ہم اپنے الٰہیاتی عقائد  کے دوسرے شعبوں میں جائز اور عقل و فہم پر مبنی اختلافات رکھ سکیں۔
— ڈاکٹر جے لِگون ڈنکن III
رسولوں کا عقیدہ دنیا بھر کے مسیحیوں کو لازمی عقائد اور ان عقائد کے درمیان فرق کرنے میں مدد دے سکتا ہے جو ثانوی اہمیت کے حامل ہیں۔ جب ہم اپنی ذاتی زندگیوں اور کلیسیا کی اجتماعی زندگی میں اس عقیدے پر زور دیتے ہیں، تو ہم دیکھیں گے کہ ضروری نہیں  الٰہیات    ہمیں   تقسیم   کریں ۔ اس کے بجائے، ہم خود کو مسیح کے دیگر وفادار خادموں کے ساتھ متحد پائیں گے، اور اس طرح اپنی کلیسیا کے لیے یسوع کے اپنے وژن کو پورا کریں گے۔














خُلاصہ

رسولوں کے عقیدے میں   ایمان کے  ارکان کے تعارف پر مبنی اس سبق میں، ہم نے عقیدے کی تاریخ کے حوالے سے اس کے ارتقاء اور مقصد پر بات کی ہے۔ ہم نے آپ کے لئے خدا، کلیسیا اور نجات کے حوالے سے اس کے نظریات کا ایک جائزہ پیش  کیا ہے۔ اور ہم نے اس کے   ایمان کے ارکان  کی اہمیت کا ذکر ان کی بنیادی، عالمگیر اور متحد کرنے والی نوعیت کے حوالے سے کیا ہے۔
رسولوں کا عقیدہ ایک انتہائی اہم تاریخی دستاویز ہے جس نے سینکڑوں سالوں سے مرکزی مسیحی عقائد کا خلاصہ  پیش کیا ہے۔ آج بھی، یہ ہر فرقے کے مسیحی ماہرینِ الٰہیات کے لیے ایک متحد نکتہ ِ  آغاز پیش  کرتا ہے۔ اس سیریز کے اگلے اسباق میں، ہم رسولوں کے عقیدے میں موجود ایمان کے ارکان پر  مزید تفصیل سے گفتگو کریں گے، اور یہ دیکھیں گے کہ  یہ عقائد  کلامِ مقدس کی ان سچائیوں کی نمائندگی کیسے کرتے ہیں جو پوری دنیا میں مسیحی تعلیمات کو متحد کرتی ہیں۔ 













شریک مصنفین

ڈاکٹر وان گیٹن (میزبان) دی ولیمز بائبل انسٹی ٹیوٹ اینڈ سیمنری میں  اکیڈیمک  ڈین ہیں اور دنیا بھر کی متعدد ممتاز سیمنریوں اور یونیورسٹیوں میں بائبل کے ایک معروف استاد اور لکچرار رہے ہیں۔ ڈاکٹر گیٹن نے چار سال تک وفاقی بیورو آف پریزنز کے چیپلین کے طور پر بھی خدمات انجام دیں اور واشنگٹن ڈی سی میں انسٹی ٹیوٹ آف ریلیجن اینڈ پبلک پالیسی کے بورڈ آف ڈائریکٹرز میں شامل رہے۔ ڈاکٹر گیٹن نے انٹرنیشنل سیمنری سے ماسٹر آف تھیالوجی، لوگوس بائبل کالج سے ماسٹر آف ڈیوینیٹی، کرسچن لیڈرشپ یونیورسٹی سے ڈاکٹر آف بائبل فلاسفی، فیتھ تھیالوجیکل سیمنری سے ڈاکٹر آف تھیالوجی اور ریفارمڈ تھیالوجیکل سیمنری سے ڈاکٹر آف منسٹری کی ڈگریاں حاصل کر رکھی ہیں۔ انہیں رسولی جانشینی (Apostolic Succession) میں ایک بشپ کے طور پر مقرر کیا گیا تھا اور انہوں نے انٹرنیشنل کمیونٹی آف کرسچن چرچز کے آرچ بشپ کے طور پر خدمات انجام دیں، جو کہ مسیح کے بدن کی تاریخی وحدت کو بحال کرنے کے لیے وقف ایک  منسٹری ہے۔ 
ڈاکٹر ڈیوڈ آر باؤر ایزبری تھیالوجیکل سیمنری میں اسکول آف بائبلیکل انٹرپریٹیشن کے ڈین اور انڈکٹو بائبلیکل اسٹڈیز کے رالف والڈو بیسن پروفیسر ہیں۔
ڈاکٹر اسٹیو بلیکمور ویزلی بائبلیکل سیمنری میں فلسفہ کے اسسٹنٹ پروفیسر ہیں۔
ڈاکٹر پال چانگ مڈل ٹاؤن، نیو جرسی میں مونموتھ چائنیز کرسچن چرچ کے سینئر پاسٹر  ہیں۔
ڈاکٹر جے لِگون ڈنکن III ریفارمڈ تھیالوجیکل سیمنری کے چانسلر اور سی ای او اور سسٹم ٹیک اینڈ ہسٹوریکل تھیالوجی کے جان ای رچرڈز پروفیسر ہیں۔
ڈاکٹر اسٹیو ہارپر اورلینڈو، فلوریڈا میں ایزبری تھیالوجیکل سیمنری کے فلوریڈا-ڈنم کیمپس کے بانی نائب صدر اور روحانی تشکیل (Spiritual Formation) اور ویزلی اسٹڈیز کے ریٹائرڈ پروفیسر ہیں۔
ڈاکٹر ریاض قسیس انٹرنیشنل کونسل فار ایوینجلیکل تھیالوجیکل ایجوکیشن کے بین الاقوامی ڈائریکٹر ہیں۔
ڈاکٹر سیموئیل لنگ چائنا ہورائزن کے شریک بانی ہیں۔
ڈاکٹر رابرٹ جی لسٹر ٹالبوٹ اسکول آف تھیالوجی میں بائبل اور الٰہیاتی مطالعہ کے ایسوسی ایٹ پروفیسر ہیں۔
ڈاکٹر آر البرٹ موہلر، جونیئر سدرن بیپٹسٹ تھیالوجیکل سیمنری کے صدر ہیں۔
ڈاکٹر جان اوسوالٹ ایزبری تھیالوجیکل سیمنری میں عہد نامہِ قدیم کے وزٹنگ ڈسٹنگوئشڈ پروفیسر ہیں۔
ڈاکٹر جے آئی پیکر (1926-2020) وینکوور، برٹش کولمبیا میں ریجنٹ کالج میں الٰہیات کے بورڈ آف گورنرز کے پروفیسر تھے اور انہوں نے برطانیہ اور امریکہ میں بڑے پیمانے پر وعظ دیے اور لکچر دیے۔
ڈاکٹر جوناٹھن ٹی پیننگٹن سدرن بیپٹسٹ تھیالوجیکل سیمنری میں عہد نامہِ جدید کی تشریح کے ایسوسی ایٹ پروفیسر اور ریسرچ ڈاکٹرل اسٹڈیز کے ڈائریکٹر ہیں۔
ڈاکٹر کے ایرک تھوینس بیولا یونیورسٹی کے ٹالبوٹ اسکول آف تھیالوجی میں بائبل اور الٰہیاتی مطالعہ کے پروفیسر ہیں۔
ڈاکٹر پیٹر واکر ٹرنیٹی اسکول فار منسٹری میں بائبل کے مطالعہ کے پروفیسر اور وِکلف ہال، آکسفورڈ میں ایسوسی ایٹ وائس پرنسپل کے طور پر خدمات انجام دے چکے ہیں۔ وہ فی الحال یروشلم سینٹر فار بائبلیکل اسٹڈیز کے ساتھ ایک انسٹرکٹر ہیں۔
ڈاکٹر اسٹیفن جے ویلم سدرن بیپٹسٹ تھیالوجیکل سیمنری میں مسیحی الٰہیات کے پروفیسر ہیں۔
















مشکل الفاظ کے معانی

رسول (Apostles) – یسوع کے اصل 12 شاگرد۔
رسولی (apostolic/apostolical) – رسولوں سے متعلق یا ان کی طرف منسوب۔
آگسٹین (Augustine) – (354-430 عیسوی) ہپو کے بشپ جو صحائف کو عقیدے میں حتمی اتھارٹی مانتے تھے اور کلیسیا کے عقائد کو بائبلی تعلیمات کا مفید خلاصہ سمجھتے تھے؛ انہوں نے متعدد تصانیف لکھیں جو آج بھی کلیسیا پر اثر انداز ہوتی ہیں۔
بیسل آف کیسریا (Basil of Caesarea) – (330-379 عیسوی) کیسریا کے بشپ جو 370 عیسوی میں منتخب ہوئے اور انہوں نے عقیدے میں صحائف کے حتمی اختیار کا دفاع کیا۔
عالمگیر (catholic) – اس اصطلاح کا مطلب "آفاقی" یا "عالمگیر" ہے؛ رسولوں کے عقیدےمیں یہ لفظ کلیسیا کو بیان کرنے کے لیے استعمال ہوا ہے جس میں تمام مقامات اور پوری تاریخ کے تمام ایماندار شامل ہیں۔
مسیح (Christ) – یونانی لفظ "christos" سے ماخوذ ہے جس کا مطلب ہے "مسح کیا ہوا"؛ یہ عہد نامہِ قدیم کی عبرانی اصطلاح "مسیاہ" سے گہرا تعلق رکھتا ہے۔
سائپرین (Cyprian) – (تقریباً 200-258 عیسوی) تیسری صدی میں کارتھیج کے بشپ جنہوں نے لکھا کہ کلیسیا کی روایتی تعلیمات کو کلام  سے زیادہ  با اختیار نہیں ہونا چاہیے۔
ڈوسیٹسٹس (Docetists) – ایک بدعتی فرقہ جس نے مسیح کی انسانیت کا انکار کیا اور یہ سکھایا کہ مسیح صرف انسان دکھائی دیتا تھالیکن اس کا کوئی حقیقی مادی جسم نہیں تھا۔
کلیسیائی (ecclesiastical) – کلیسیا سے متعلق، خاص طور پر ایک قائم شدہ ادارے کے طور پر۔
ہمیشہ کی زندگی (eternal life) – خدا کو جاننا اور خدا کی بھرپور برکت میں ہمیشہ تک زندہ رہنا۔
غنوصیت (Gnosticism) – مسیح کے بعد ابتدائی صدیوں کی ایک بدعت؛ ان کا ماننا تھا کہ انسانی جسم سمیت تمام مادی چیزیں بری ہیں، اس لیے خدا کبھی انسانی  جسم  کی شکل اختیار نہیں کرے گا، چنانچہ یسوع بیک وقت خدا اور انسان نہیں تھا۔
ہپولیٹس (Hippolytus) – (تقریباً 170-236 عیسوی) روم کے ایک ماہرِ الٰہیات جنہوں نے "Against the Heresy of One Noetus" لکھی جس میں انہوں نے عقیدے میں کلام ِ مقدس  کے حتمی اختیار کا دفاع کیا۔
ارینیس (Irenaeus) – (تقریباً 130-202 عیسوی) دوسری صدی کے بشپ اور ابتدائی مسیحی مصنف جنہوں نے "Against Heresies" لکھی جس میں انہوں نے غنوصیت کی تردید کی اور چاروں اناجیل کے مستند ہونے کی تصدیق کی۔
اسلام (Islam) – مسلمانوں کا توحیدی مذہب جو محمد کے الفاظ اور تعلیمات کی پیروی کرتا ہے؛ اسلام دیگر باتوں کے علاوہ یہ مانتا ہے کہ یسوع خدا کا  ایک سچا نبی تھا، لیکن وہ نہ مصلوب ہوا، نہ جی اٹھا اور نہ ہی وہ الوہی (خدا) تھا۔
نیقیہ کا عقیدہ (Nicene Creed) – وہ عقیدہ جو 325 عیسوی میں نیقیہ میں منعقدہ ایک کونسل نے لکھا تھا؛ یہ رسولوں کے عقیدےکی توسیع ہے جس میں تثلیث کے نظریے کی تصدیق اور آریوسیت (Arianism) کی تردید کی گئی ہے۔
اوریجن (Origen) – (تقریباً 185-254 عیسوی) اسکندریہ کے ابتدائی مسیحی ماہرِ الٰہیات؛ ان کے کاموں میں "On First Principles" شامل ہے جس میں انہوں نے مسیحی عقیدے کے لیے ص کلام ِ مقدس  کا بطور حتمی اختیار دفاع کیا، اور "Hexapla" جو عہد نامہِ قدیم کے مختلف تراجم کا تقابلی مطالعہ ہے۔
رومن عقیدہ / قدیم رومن عقیدہ (Roman Creed/Old Roman Creed) – مسیح کے بعد ابتدائی صدیوں میں روم کی کلیسیا میں استعمال ہونے والا ایک عقیدہ؛ غالباً یہی رسولوں کےعقیدےکا پیش رو ہے۔
نجات (salvation) – یسوع مسیح کی زندگی، موت اور جی اٹھنے کے ذریعے گناہ کے خلاف خدا کی عدالت اور بدی کے تسلط سے چھٹکارا۔
سولا اسکرپچرا (sola Scriptura) – لاطینی جملہ جس کا مطلب ہے "صرف کلامِ مقدس"؛ یہ یقین کہ صحائف تمام الٰہیاتی سوالات کے اعلیٰ اور حتمی منصف کے طور پر قائم ہیں؛ یہ اصلاحِ کلیسیا (Reformation) کے بنیادی اصولوں میں سے ایک ہے۔
الٰہیات (theology) – کوئی بھی معاملہ جو براہِ راست خدا سے متعلق ہو یا جو موضوعات کو خدا کے ساتھ تعلق میں بیان کرے۔
تثلیث (Trinity) – الٰہیاتی اصطلاح جو اس حقیقت کے اظہار کے لیے استعمال ہوتی ہے کہ خدا تین ہستیوں میں لیکن  ایک ہے۔








